20.06.2018 21:25 0 1472\nҲамма тадбиркорлар ҳам ўз бизнес-масалалари бўйича «Apple» техникасидан фойдаланмайди – бизнинг шароитимизда кўпчилик ҳали ҳануз «Windows» ўрнатилган шахсий компьютерлардан фойдаланишни афзал деб билади ёки бунга кўникиб қолган. «IT-specialist» канали операцион тизимни қайта ўрнатишдан ташқари компьютер функционаллигини тезлаштирувчи 10 та умумий усуллар билан бўлишди.\n1. Дастурлар томонидан яратилган файлларини мунтазам равишда «тозалаб» туриш\nҲар хил иловалар томонидан яратилган вақтинчалик файлларни топиш ва ўчиришга ёрдам берадиган жуда кўп сонли дастурлар мавжуд (бу масала бўйича ушбу мақоламизга мурожаат этинг). Вақт ўтиб, компьютернинг ишлашини секинлаштирувчи бу кўринишдаги маълумотлар катта миқдорда йиғилиб қолиши мумкин.\n2. Компьютер ишлаши учун шарт бўлмаган визуал эффектлар ва анимацияни ўчириб қўйиш\nЧиройли виджетлар ва эффектлар тизимдан фойдаланишни ёқимлироқ қилишига қарамасдан, улар қурилма ишини секинлаштиради. Масалан, «Windows 7»даги «Aero» дизайн компоненти анчагина ресурсларни талаб этади. Унинг ўрнига соддалаштирилган услуб (стиль)даги стандарт мавзу (тема)лардан фойдаланган маъқул.\n3. Вируслар компьютер ишини секинлаштиради\nЁвуз ниятли шахсларга керак бўлган вазифаларни бажариш ва шу билан бирга тизим ресурсларидан ортиқча фойдаланувчи зарарли дастур ва вируслар фон режимида ишлаши мумкин. Ушбу ҳолатнинг юзага келиши хавфини минималлаштириш учун тўлиқ (яъни синов муддати белгиланмаган) версияли антивирусли дастурий таъминотлардан фойдаланиш лозим – чунки «триал» версияларда кўпинча фойдаланувчилар ғашига тегувчи ва антивирусни ўчириб қўйишга ундайдиган кўп сонли хабарномалар мавжуд. Бу учун бепул маҳсулот «Microsoft Security Essentials» ёмон вариант эмас. Антивирусни ўрнатгандан сўнг унинг созламаларида компьютерни мунтазам текшириб туриш ва базаларни юклаш ҳисобга олинганлигига амин бўлиш лозим.\n4. Хотира ҳеч қачон кўп бўлмаган\nОператив хотира (RAM)ни «кучайтириш» – компьютер ишини тезлаштириш учун бажарилиши энг қулай усул саналади. Муайян бир қурилма учун керакли хотира турини аниқлашга ёрдам берувчи махсус сервислар мавжуд.\n5. SSD-дисклар тезроқ ишлайди\nУшбу усул нафақат шахсий, балки ҳар қандай турдаги компьютер ишини тезлаштиришда ёрдам беради. Анъанавий қаттиқ дисклар (HDD – Hard Disk Drive) қаттиқ сиртли сақловчи қурилмалар (SSD – Solid State Drive)га нисбатан секинроқ ишлайди. Бундан ташқари бу каби дискларда қўзғалувчи қисмлар йўқ, бу эса компьютер ишлашида шовқинни нисбатан камайтиради. SSD-дисклар стандарт сақловчи қурилмаларга нисбатан қимматроқ, лекин нархлари борган сари пасайиб бормоқда.\n6. Кўп сондаги автоматик ишга тушувчи дастурлар ишни секинлаштиради\nКўпинча компьютер ишга туширилган пайтида у узоқ вақт “ўзига кела олмайди” ва одатдагидан секинроқ ишлайди, бунинг сабаби операцион тизим ишга тушганидан сўнг юкланаётган кўп сонли дастурлар ҳисобланади.\nУшбу рўйхатни бошқаришга ёрдам берувчи менюни чақириш учун «Пуск» менюсининг қидирув майдони ёки «Win+R» тугмасини босганимизда очиладиган «Выполнить» ойнасининг матн сатрига «msconfig» буйруғи киритилади («Windows»нинг сўнгги версияларида бу Ctrl+Shift+Esc клавишалар бирикмаси орқали чақирилувчи «Диспетчер задач» ойнасида жойлаштирилган). Бироқ нотаниш дастурларни қидирув тизимига киритиб, аҳамиятини ўрганиб кўрмаганингизга қадар ўчириб қўйиш жоиз эмас – улар «тизимли» дастурлар ҳисобланиб, компьютернинг тўғри ишлашига таъсир қилиши мумкин.\n7. Энг «оғир» ишловчи дастурларни ўз назоратимизга олишимиз лозим\n«Диспетчер задач» (taskmgr.exe) ёрдамида жорий ишлаб турган жараёнлар рўйхатини ва уларнинг ҳар бири қанча ресурс истеъмол қилаётганлигини билиш мумкин. «Диспетчер задач»дан фойдаланиш жуда аҳамиятли эмас, лекин самарали. Мисол учун, агар фойдаланувчи кўп бўлимлар (вкладки) очишга одатланган бўлса, баъзи браузерлар ҳар бир очилган бўлим учун алоҳида жараён (процесс) яратади, кейин эса уларнинг орасида кераксиз ҳисобланганлари катта ҳажмдаги хотирани эгаллаб турган бўлиб чиқади. «Диспетчер задач»да ушбу бўлим (вкладка) жараёнини тўхтатиш жорий саҳифада хатолик келтириб чиқаради, бўлимнинг ўзи эса ёпилиб қолмайди ва исталган вақтда унга қайтиш мумкин ҳисобланади.\n8. Браузер кешини тозалаш\nВеб-саҳифаларга мурожаат этганда компьютер секин ишлашни бошласа, муаммо қурилма ёки операцион тизимда эмас, балки браузерда бўлиши мумкин. Кешни тозалаш аксарият ҳолларда браузер ишлашини тезлаштиришга ёрдам беради.\n9. Дефрагментация компьютер ишлашини тезлаштиришга имкон беради\nКомпьютерни тезлаштириш учун дефрагментацияга мурожаат қилишни ҳаттоки «Microsoft»нинг расмий сайти ҳам тавсия этади. Дарҳақиқат, файлларнинг юқори даражадаги фрагментацияси қаттиқ дискнинг қўшимча ишларни амалга оширишига мажбур қилади, бу эса қурилманинг умумий секинлашишига олиб келади.\n«Windows»да маълумотларни тартибга келтириш мақсадида дискларни дефрагментация қилиш учун ўрнатилган воситаси мавжуд – бу дискнинг янада самарали ишлаш имконини беради. Дефрагментация жараёнини фойдаланувчи томонидан ҳамда аниқ бошланиш вақтини белгилаш орқали автоматик ишга тушириш имконияти мавжуд. Шу билан бирга дефрагментациянинг SSD-дискларга зарар келтириши ҳақида кўрсатмалар бор. Шунинг учун бу турдаги дискларда ушбу жараённи амалга оширмаган маъқул (ваҳоланки уларни қўллаб-қувватловчи дефрагментация дастурлари мавжуд, дастурлар кўрсатмаларига аниқ риоя этиш эса жуда муҳим).\n10. Вақти-вақти билан компьютерни қайта ишга тушириш (перезагрузка)\nКомпьютернинг тўхтовсиз ишлаши билан баъзи дастурлар керак бўлганидан кўра кўпроқ хотира истеъмол қилишни бошлайди – бу эса вақт ўтиши билан компьютернинг секин ишлашига олиб келади. Қайта ишга тушириш ортиқча банд бўлиб турган хотирани “бўшатишга” ёрдам беради. Бундан ташқари, ишни тўхтатиб қўймаслик учун фойдаланувчи томонидан анча пайт ортга сурилаётган янгиланишлар (обновления) компьютер қайта ишга тушганидан сўнг (агар улар мавжуд бўлса) ўрнатилади – улар турли хатоларни ёпиши ва қурилманинг тезлашишига ҳам таъсир кўрсатиши мумкин.\nЭътиборингиз учун раҳмат, ушбу кўрсатмаларнинг сизга фойдаси тегади, деган умиддамиз!\nWindows компьютер IT-маслаҳат


Асосий мақсад аҳолининг розилиги — Вазир ўринбосари Тошкент вилоятида сайёр қабул ўтказмоқда\n31 Март 2021 йил 65\nКеча 30 март куни Бўка ва Бекобод туманларида, бугун Ангрен, Олмалиқ, Оҳангарон шаҳри ва Оҳангарон туманида Президент маслаҳатчисининг биринчи ўринбосари Бахтиёр Исломов бошчилигидаги Республика ишчи гуруҳи томонидан оммавий қабул ўтказилди.\nҚабулда фуқаролар томонидан 500 дан ортиқ мурожаат қилинган бўлса, шундан ички ишлар органларига оид 40 га яқин мурожаатларни Ички ишлар вазири ўринбосари генерал-майор Баҳодир Мирзараҳимов қабул қилди.\nМурожаатларнинг асосий қисми ИИОга қайта ишга тиклаш юзасидан бўлган бўлса, айримлари маълум сабабларга кўра турли шахсларга алданиб қолганлигини ва кўп миқдордаги пул маблағларини ундирилишида амалий кўмак сўраган. Генерал шунингдек, қабул давомида Ўзбекистон Республикаси фуқаролигига қабул қилинган шахсларни қутлаб, уларга расмийлаштирилган ID-карталарни тантанали топширди.\nВазир ўринбосари барча мурожаатларни диққат билан эшитиб, тегишлилиги бўйича вазирлик ва вилоят ИИББ масъулларига ижросини таъминлаш юзасидан топшириқлар берди.\nАввалроқ, Республика ишчи гуруҳи Тошкент вилояти бўйлаб «Суд ҳуқуқ масалалари бўйича оммавий сайёр қабул» ўтказилиши ҳақида хабар қилинган эди. Ҳозир қабуллар вилоятнинг бошқа ҳудудларида давом этмоқда.


“Эрталаб туришга қийналаман, сиз-чи?” ёҳуд тақдири синалган қиз орамизда… – Kar24.uz\n“Эрталаб туришга қийналаман, сиз-чи?” ёҳуд тақдири синалган қиз орамизда…\n28.05.2021 831 views0\nЁз. Мана ваниҳоят амалиётга чиқдик. Баъзибир курсдошларим негадир “Уфф” тортиб қўйди. “Бекорчилик сайли” деёткандир балки. Мен учун бекор бу гап.\nАмалиёт ўташ ўрним мен учун бегона эмас. У ерда ижод билан шўнғиш менга завқ беради.\nТаҳририятда ўтирсам бош муҳарриримиз ёнимга келди-ю:\nМухтор, сенга бир топшириқ берсам, бажара оласанми? Яъни мақола ёзишинг керак.\nҲа, ҳаракат қиламан, қўлдан келганча.\nНима ҳақида эканлигини тушинтирди ва унинг телефон рақамини қўлимга “тутқазди”. Эртаси куни рақам эгаси билан суҳбатлашиб, уйида учрашишга келишдик. Соат 09:36. Уй олдида мени рўмол ўраган опа кутиб турар эди.\nАссалому алейкум, опа.\nСалом, укам яхши етиб келдингми?\nИчкарига кирар эканмиз, деразада қараб турган ёш қизчага кўзим тушди. Ҳа, у мен излаётган “қаҳрамон”. Уйга кирдик. Муҳаббат мени ёнимга келиб саломлашди ва хонасини кўрсатишга ошиқди. Парта, стул, китоб жавонлари ва географик карта, унинг устида эса “Мен үлкейсем шыпакер боламан!”, “Ур-ра-а Муҳаббат!!!” каби сўзлар ёзилган стикерлар. Бир кичкина хонада мен, Муҳаббат Ажиниёзова ва унинг онаси. Гапни нимадан бошлашни билмадим. Бир қарасангиз, соппа-соғ, ҳеч ташвиши йўқдек кўринган Муҳаббатнинг дарди дарёдек тошқин… Тошқин дарё бу йил унинг олдида тошмасдек…\n2009 йилдан буён Тошкент касалхоналарида умрини ўтказаётган қаҳрамонимизга мактаб, синфхона, синфдошлар, доскага чиқиб мавзу гапиришлар мутлақо бегона. “Ҳатто мактабга борсам, кўп ўтирмай уйга қайтаман. Сабаби чидай олмайман. Баданим оғрий бошлайди-да” деб йиғлагиси келса ҳам кулиб қуйди. Унга ювелирный поле артрит ташҳиси қўйилган. Ва эсини танибдики умрини касалхоналарда ўтказади. Шифокорлар пианино билан шуғулланишини тавсия этган бўлса-да, аҳволи ёмонлашди. Кўзи ҳиралашиб кўрмай бошлади. Кўп ёзиб, тиниқ кўра олмайди. Айниқса, оқ ва қора рангларни ажратиши қийин. Муҳаббат билан суҳбатлашиб унинг бошқа қизларга ўхшамасилигини тушиндим. Ўзини тутиши, гапириш нутқи, муомаласи, тарбияси бошқача. Умуман, бошқача…\nҚаҳрамонимиз билан суҳбатлашар эканман, унинг гапларини етказиш мен учун қийин. Жуда қийин бўлди. Журналист сифатида уни ўзгартиришга ҳам ҳаққим йўқ. Аслида ўқинг…\nМуҳаббат айтчи қандай орзуларинг бор?\nОрзуларим?! Келажакда шифокор бўлмоқчиман. Бобом бир неча йиллар олдин кўз касаллиги сабаб вафот этган. Ҳозир, ўйланаман. Агар мен катта бўлганимда бобомни даволар эдим. Ишонасизми? Бобом ҳозир ҳам ёнимда юргандек туюлади. Ётсам ҳам, турсам ҳам мен биландек”, деб гапини давомлай олмади.\nОта-она. Улар ҳақида айтиб берчи\nОта-онам… Уларга раҳмат айтаман. Отам куну тун ишда, онам эса ҳар доим мен билан. Тошкентга борсак ҳам ёнимда бўлади. Ҳатто, орқасига опчи юрган вақтлари ҳам бўлди. Улардан қарзим кўп. Жуда кўп! Уларнинг борлиги мен учун бахт. Тўғри, ота-онам ҳаммамизни тенг кўради. Бироқ… Баъзи дўстларим уй ишларини қилади. Мен ҳам қиламан.Лекин оз. Кўп чарчайман, рости. Шунинг учун ҳам кўп иш қилдирмайди.\nСинглим, қара-да, дунёда ота-онасини қадрига етмай…\nҳа, тўғри айтасан, ҳурмат қилмайдиган тенгдошларингга нима деган бўлар эдинг?\nБиз ота-онамизсиз ҳеч киммиз!\nМухтор ака, бир савол берайми?\nЭрталаб уйқудан тургиз келадими? Менда эса йўқ. Қўрқаман. Оёқ-қўлларим оғрийди. Қийналиб кетаман. Рости, яшагим ҳам келмай кетади”, кўз ёшларини артиб” бироқ онам “Яратган эгам суйган бандасини қийинчиликлар билан синайди” дейди. Бир касалликдан тузалсам, иккинчисига, иккинчисидан тузалсам яна ва яна… Ҳаммасини енгиб келаяпман. Яна, билмадим?! Унинг устига дўстларимнинг гап-сўзларига базўр чидайман. Кейинироқ эътибор ҳам бермайдиган бўлдим.\nЛекин, бир куни шундай ҳодиса бўлдики, юриб кетдим. Юқорида айтганимдек, юра олмаган вақтларим юриш қандай бўлади? деб қўрқар эдим. Кейин, қандай юрганлигимни рости, билмайман. Қандай қилиб қадам ташлаганим ёдимда йўқ. Балки, бу бир Ҳудонинг менга берган инъомидир!\nОна Дилором опа юзи кулиб турса-да, ич-ичидан эзилади (балки менга сездирмасликка ҳаракат қилгандир). Она, барибир она! Фарзандининг камолини, келажагини ўйлайди, қайғуради.\nМуҳаббат ҳақида ёзаётиб ҳаёлимдан ёш қизча ва онасининг сўзлари ҳеч ҳам ёдимдан чиқмайди. Меҳрибон онаси Дилором опа ҳақидаги сўзлари, қийинчиликларни енгиб келаётган қизчанинг кўз ёшлари мени мақола ёзишга ундаяпди.\nҲаётда шандай инсонлар борки, мол-мулк дея ҳамма нарсани унутади. Энг асосийси соғлик экани улар учун аҳамиятсиз.\nАзиз, тенгдошим, юртдошим! Бу мақолам орқали Муҳаббатга ёрдам беринг дея ялинмайман. Унга ёрдамни Яратган эгам инъом этмоқда. Аксинча, ёш қизчанинг мардлиги ўрнак бўлсин маъносида ёзаяпман. Шунчаки, сизни оила, соғлик, ота-она қадрига етишга чорлайман. Яна, айтаман шукур қилинг, шукур қилинг!!!\n“Ҳаётнинг ўзи журналистика” дейдиган устозимиз Қумар Бегниязовани гапига қўшилмасдан иложим йўқ. Аслида ҳам шундай. Тўғри! Агар мен амалиётга чиқмаганимда Муҳаббат билан танишмаган бўлар эдим. Зуҳра опа Исакова муҳарриримизга алоҳида раҳмат!\nМуҳаббатнинг тақдири билан танишган, каминанинг тақдири унинг олдида ҳеч нарса эмас экан. “Муҳаббат, хайр яхши қол. Ўзингни эҳтиёт қил!” деб ҳайрлашганда менга айтган сўзлари мени ўйландириб қўйди. Ҳамон, ҳозиргача ўйлаяпман! Ўйлаш билан бандман…!!! Бу ўй қачон тугайди номаълум. Агар сиз билсангиз айтарсиз. Чунки, бу ўйлар бир инсон ҳаётига туташ бутун инсониятники…\nKar24 учун махсус\nOnline: Президент мектебине медиа тур басланды


Меган Марклнинг энг яқин дугонаси Приянка Чопра ҳақидаги қизиқарли маълумотлар (фото) - Zamin.uz\n19:00 / 17.03.2021\nМеган Марклнинг энг яқин дугонаси Приянка Чопра ҳақидаги қизиқарли маълумотлар (фото)\nПриянка илк бора режиссёр Атли Брарнинг «Good Night Princess» фильми учун шартнома имзолаган. Бу 2000 йилда «Дунё гўзали» бўлишидан аввалроқ содир бўлган. У бир ой мобайнида суратга тушган, сўнгра танловда ғолибликни қўлга киритиб, яна фильмда ишлашни давом эттирган.\nАммо картина экран юзини кўрмади. Чунки продюсерлар уни якунлаш учун имкон топа олмаган. 2001 йилда Азиз Мирзо фильми учун ҳам келишувлар бўлган, аммо унинг лойиҳаси ҳам тўхтатилган. Охир-оқибат 2002 йилда «Тhamizhan» фильмида дебют қилишга муваффақ бўлган.\nИшониш қийин, аммо Приянканинг «Булутлар устидаги муҳаббат» дебют фильми намойиш этилишидан аввал «Қаҳрамон: айғоқчининг севги ҳикояси» фильмида ҳам иштирок этган.\nЧопранинг ота-онаси ҳинд армиясида шифокор бўлган. Шунинг учун ҳам улар нафақат Ҳиндистонда, балки АҚШда ҳам яшашига тўғри келган. Приянка Айова, Массачусетс ва Нью-Йоркда яшаган. Америка мактабларида ўқиётганида актриса терисининг ранги туфайли синфдошлари томонидан кўп бора танқидга учраган.\nПриянка жуда яхши куйлайди ва илк маротаба «Ғолиблик учун туғилган» фильмида қўшиқ ижро этган. Кейинчалик у ўзининг қобилиятидан фойдаланиб, бир қанча тароналарини тақдим этган.\nПриянка Чопра Болливудда салбий ролларнинг энг яхши ижрочиси сифатида тан олинган иккинчи актрисадир. У Filmfare Awards мукофотини «Қарама-қаршилик» фильмидаги ижроси учун олган. Ушбу номинацияда ғолиб бўлган яна бир актриса – Кажол эди.\nШунингдек, Приянка Чопра дунё бўйлаб машҳур «Максим» журналининг ҳинд нашрида намойиш этилган биринчи актриса бўлган.\nАктриса Сассекс герцогиняси Меган Марклнинг энг яқин дугонаси. Улар 2016 йилда ҳар йили ўтказиладиган Elle Wоmen in television маросимида учрашган ва шундан буён жуда яхши дугоналардир. Приянка 2018 йил май ойида Меган ҳамда шаҳзода Гаррининг никоҳ маросимида иштирок этган.\nПриянка ширинликларни жуда яхши кўради, шунинг учун ҳамиша ёнида конфетлар олиб юради. Шунингдек, гамбургер, картошка фри ва танаско соусини севиб истеъмол қилади.\nПриянканинг ўнг билагида отасининг ёзуви билан «Dady lil girl» татуировкаси бор. У буни 2012 йилда отасининг саратон касаллиги туфайли вафот этмасидан бир йил аввал ёздирган.\nПриянканинг учта амакиваччаси бор – улар актрисалар — Паринити, Мира ва Маннар Чопралар.\n2017 йилда Чопра нуфузли Dadasaxeba Falke академияси мукофотига сазовор бўлган.\nЧопра Instagram’да бош вазир Нарендра Моди ва Амитабҳ Баччандан ҳам кузатувчилари кўп бўлган машҳур шахс ҳисобланади.\n2006 йилда Spin Master Toys UK ўйинчоқ компанияси Приянка Чопра номи ва қиёфаси асосида мода қўғирчоғини яратган. Қўғирчоқлар ҳиндларнинг анъанавий либосида бўлиб, жуда ноёб коллекция ҳисобланади.\nУнинг тўрт қиротли узуги 200 минг доллар қийматга эга.\nУнинг севимли фильмлари «Жерри Магуаер», «Тиффанидаги нонушта», «Мен севганман», «Чиройли аёл» ва «Булутларда сайр»дир. “Замин” янгиликларини “Инстаграм”да кузатиб боринг\nЯнгиликлар » Маданият » Меган Марклнинг энг яқин дугонаси Приянка Чопра ҳақидаги қизиқарли маълумотлар (фото)


Бош саҳифа ЯнгиликларСаудия Арабистонида Абдулла Қодирий ижоди бўйича илмий семинар ўтказилди\nСаудия Арабистонида Абдулла Қодирий ижоди бўйича илмий семинар ўтказилди\nЧоп этилган 29.01.2019 МуаллифZiyouz.uz\nЎзбек романи асосчиси, буюк адиб Абдулла Қодирий таваллудининг 125 йиллиги муносабати билан Саудия Арабистони пойтахти Ар-Риёд шаҳрида Тадқиқотлар ва маърифий алоқалар марказида “Ўзбек романи. Адиб Абдулла Қодирийнинг ҳаёти ва ижоди” мавзусида илмий-амалий семинар бўлиб ўтди.\nСеминарда Ахборот ва араб-рус тадқиқотлари маркази академик директори, Подшо Сауд университети профессори Муртазо Сайдумаров маъруза қилди. Ушбу тадбирни марказнинг Марказий Осиё ва Жанубий Кавказ бўлими мудири доктор Аид ибн Мухаммад Ол Рубаййиъ олиб борди.\nМазкур илмий-амалий семинарда Ўзбекистон Республикасининг Саудия Арабистонидаги Фавқулодда ва Мухтор Элчиси Улуғбек Мақсудов иштирок этди.\nСеминар бошиланишида адиб Абдулла Қодирий (1894-1938) ҳақида “Қодирий боғи” номли ҳужжатли фильм араб тилидаги субтитрлар билан намойиш этилди. Сўнг Муртазо Сайдумаров Қодирийнинг ҳаёти – таълим олиши, ёзувчилик фаолиятининг бошланиши ва адиб сифатида шаклланиши, унинг ижодий фаолияти, энг муҳим романлари ва фожиали вафоти ҳақида сўзлаб берди.\nШундан сўнг Ўзбекистон Республикасининг Саудия Арабистонидаги Фавқулодда ва Мухтор Элчиси Улуғбек Мақсудов сўзга чиқиб, Абдулла Қодирийнинг ўзбек халқи қалбида тутган ўрни ва аҳамияти, унинг Ўзбекистон халқининг рамзи эканлиги ҳақида, унинг номи билан Ўзбекистонда олий ўқув юрти, бир қатор кўчалар, маҳаллалар ва парклар аталгани, Қодирий номидаги давлат мукофоти, талабалар учун стипендиялар таъсис этилгани ҳақида сўзлади ҳамда Тадқиқотлар ва маърифий алоқалар марказига бу буюк ўзбек рамзига бағишлаб ушбу тадбирни ташқил этгани учун миннатдорчилик билдирди.\nСўнг йиғилиш иштирокчилари ва маърузачи ўртасида адибнинг ҳаёти ва ижоди, ўзбек ва саудия адабиётидан ўзаро таржималарнинг аҳамияти ҳақида қизғин суҳбат бўлиб ўтди.\nСеминардан сўнг марказ томонидан Ўзбекистон Элчихонасидан ташриф буюрган меҳмонлар, семинар қатнашчилари, зиёлилар ва тадқиқотчилар шарафига зиёфат берилди.\n← Аввалги Аввалги Нобелнинг ўн учинчи аёл соҳиби (Элис Мунро)\nКейинги → Кейинги: Атоқли ёзувчи Асад Дилмурод вафот этди


"Манчестер Сити" Чемпионлар лигасида антирекорд ўрнатди\n#УЕФА чемпионлар лигаси\n20 сентябрь, 2018, 08:46\nХабарингиз бор кеча "Манчестер Сити" УЕФА Чемпионлар лигаси гуруҳ босқичи илк туридаа ўз майдонида кутилмаганда “Лион”га ютқазиб қўйди. Эътиборлиси, ушбу клуб бу билан инглиз клубларининг Чемпионлар лигасидаги антирекордини ўрнатди.\nOptaJoe нашри тарқатган хабарга кўра “сити” ЕЧЛда кетма-кет 4та ўйинда мағлуб бўлган илк Англия клуби бўлиб тарихга кирди.\nЭслатиб ўтамиз, Хосеп Гвардиола бошчилигидаги жамоанинг Чемпионлар лигасидаги омадсизликлари ўтган мавсум мусобақанинг 1/8 финал жавоб баҳсидан бошланган эди. Ўшанда улар дастлаб “Базел”га, сўнгра 1/4 финалда эса “Ливерпул”га ҳар иккала ўйинда имкониятни бой беришган эди.


137-мактабнинг филиали учун 2022 йилда 120 ўринли бино қурилади » Chiroqchi tuman hokimligi rasmiy web sayti\n137-мактабнинг филиали учун 2022 йилда 120 ўринли бино қурилади\n--- 02-июл, 18:299 458\nFacebook ижтимоий тармоғи ва EFFECT.UZ сайтида Чироқчи тумани Шўрқудуқ маҳалла фуқаролар йиғини ҳудудида жойлашган 137-сонли мактаб филиалининг кўриниши бўйича эълон қилинган хабар юзасидан қуйидагиларни маълум қиламиз. Чироқчи туманида бугунги кунда 188 та умумий ўрта таълим мактаблари фаолият кўрсатиб келмоқда. 2016-2020 йилларда Инвестиция Дастури, Инқирозга қарши курашиш жамғармаси,“Обод қишлоқ” Дастури асосида тумандаги 3 та мактаб янгидан қурилди, 30 та мактаб реконструкция қилинди, 12 та мактаб мукаммал таъмирдан чиқарилди. Бу мактабларнинг моддий-техник базаси мустаҳкамланиб, янги қиёфага эга бўлганлиги боис минглаб ёшларнинг замонавий билим олишларига йўл очилди.\nДавлатимиз томонидан йил сайин мактабларнинг моддий техник базасини мустаҳкамлашга эътибор кучайтирилиб, бу борадаги ишларни тизимли амалга оширишга ҳуқуқий асослар яратилган ва шу асосда мактаблар учун ажратиладиган сармояларнинг ҳажми ҳам ошиб бормоқда.\nЎзбекистон Республикаси Президентининг 2019 йил 26 ноябрдаги ПҚ-4537-сон қароридан келиб чиққан ҳолда, 2020- 2021-2022 йилларда умумий ўрта таълим муассасаларини “Замонавий мактаб” талаблари асосида қуриш, реконструкция қилиш, мукаммал таъмирлаш ва жиҳозлашнинг Манзилли Дастурига мувофиқ Чироқчи туманидаги 7-, 96-, 115-, 152-, 25-, 49-, 14-, 167-, 29-, 23-, 70-, 169-мактабларда қўшимча бинолар барпо этилади ҳамда капитал таъмирлаш ишлари амалга ошириш кўзда тутилган.\nЖумладан, Шўрқудуқ қишлоғидаги 137-мактабнинг филиали учун 2022 йилда 120 ўринли бино қурилиши режалаштирилган. Айни пайтда 137-мактаб 425 нафар ўқувчини қамраб олган бўлса, шундан, 38 нафари муаллиф тилга олган мактаб филиалида билим олмоқда.\nИқтидорли мактаб ўқувчиларига бериладиган олтин ва кумуш\nЧИРОҚЧИ ТУМАНИ ҲОКИМИНИНГ Қ А Р О Р И\nЎзбекистонда 1 мартдан қандай ўзгаришлар кутилмоқда?\nЧироқчида ҳам Наврўз сайллари бекор қилинди\nНаъмунали тўй ўтказилди.\nЧироқчи тумани транспорт воситалари учун ёпилди


ИННОВАЦИОН ТЕХНОЛОГИЯЛАР — ЗАМОН ТАЛАБИ\nБухоро вилоят Давлат университетида ташкил этилган ўнинчи инновацион ғоялар, технологиялар ва лойиҳалар ярмаркасида ҳар бир илмий изланишларнинг ўзига хос ноёб хусусиятлари ва қирралари кўрсатилди.\nУнда республикадаги илмий текшириш институтлари ва университетлари илмий ходимлари, корхона, ташкилот, муассаса раҳбарлари, мутахассислар, тадбиркор-фермерлар иштирок этди.\nЎзбекистон Миллий университети физика факультети илмий ишлар бўйича декан муовини Жонибек Ҳамдамов ўзининг табиий толалар асосида тайёрланган намликни ўлчовчи электрон қурилма билан иштирок этар экан, албатта, ўз изланишлари ҳамда яратган янгилигининг ижобий жиҳатлари хусусида ярмарка иштирокчиларига батафсил маълумот бериб ўтди.\nБухоро Давлат университети табиий фанлар факультетидан иштирок этган Гулнора Ихтиёрова жонсиз асаларилардан “хитин” ва “хитазан” олиш орқали полисахарит модда, яъни матоларда гул босишни амалга ошириш хусусида тўхталди. Шунингдек, оддий чиқиндидан, яъни жонсиз асаларилардан олинган моддаларнинг фармацевтикада қўлланилиши, асосан буйрак шамоллаганда суртма сифатида суртиб даволаш мумкинлиги ҳам алоҳида таъкидланди.\nЎқитувчи Қундуз Воҳидова ҳам ўз устози билан бирга ўзининг “Қуёшли уй” деб номланган инновацион лойиҳаси билан фаол иштирок этди.\nВатанимиз ҳудудидаги қишлоқ жойларда энергия танқислигини бартараф этиш мақсадида, фақат Қуёш энергияси билан яшаш, уйларни иситиш ва оила зарурати учун қиш фаслида цитрус экинлари, сабзавот маҳсулотларини экиб етиштириш мақсадида яратилган ушбу қурилма асосан қишлоқда яшовчи оилалар учун мўлжалланган. Куз, қиш ва баҳор мавсумида фақат қуёш энергиясидан фойдаланилади.\n— “Қуёшли уй” ишланмамизнинг асосий афзаллиги, уйга ва иссиқхонага қўшимча иссиқлик манбаининг қўлланилмаслиги ҳамда оилалар учун қўшимча сабзавотлар яратиш учун ҳам мўлжалланган. Кўргазмада иштирок этишимиздан асосий мақсад ҳам шунда, яъни ҳар биримиз ўз изланиш ва яратган янгиликларимизни аҳолига кўрсатиш, имкониятлари хусусида айтиб ўтиш, энг осон ва самарали йўлни топишни кўрсатишдир, — дейди Қундуз Воҳидова.\n“Географик кенгликка нисбатан қуёш энергиясидан самарали фойдаланилган иссиқхона” ишланмаси билан иштирок этган Салим Ибрагимов ўз қурилмасининг афзаллик жиҳатлари хусусида маълумот бериб ўтди. Шунингдек, қуёш энергиясидан самарали фойдаланиш учун ҳар бир ҳудуднинг географик кенгликка нисбатан иссиқхонанинг ўлчамлари ҳисобидан келиб чиқиб танлаб олиниши ҳам айтилди. Иссиқхона учун қуёш энергиясидан самарали фойдаланиш инсоннинг ижтимоий-иқтисодий шароитини яхшилаш ҳамда экологик тоза маҳсулотларини етиштиришга олиб келиши хусусида қурилманинг кичик макети мисолида кўрсатиб ўтди. Шу билан бирга иссиқхоналар учун энергия манбаи анъанавий ва ноанъанавий бўлиши мумкинлиги, табиий ёқилғини тежабгина қолмай, ташқи муҳитни муҳофаза қилишга қодир эканлиги тўғрисида лойиҳа муаллифлари томонидан алоҳида тушунтириш ишлари олиб борилди.\nХ инновацион ғоялар, технологиялар ва лойиҳалар ярмаркаси каби кўргазмаларнинг ташкил этилиши албатта ёш ихтирочиларнинг изланишлари, имкониятларини янада намойиш этишга кенг йўл очиб бермоқда.


Куёвини ўлдиртирган қайнота 12 йилга озодликдан маҳрум этилди\n19:16 / 21.06.2016\nОнаизор бир амаллаб Хайрулла (исм-фамилиялар ўзгартирилган) ўқишга киритиб қўйди. Бироқ йигитнинг кўзи очилмади. Бир йил ўқиб-ўқимай ўқишни ташлаб келди. Яна жўрабозлик, маишатдан бўшамай қолди. Бора-бора кўча боласига айланган Хайрулла гиёҳванд бўлиб қолди. Маҳалла-кўй, ошна-оғайнилар ўртага олишди. Бу йўлдан қайтаришга уринишди. Ҳа, у бу йўлдан қайтди. Аммо бошқа бир дарди бедавога йўлиқди. У энди ичкиликка берилди. Топганига ароқ олиб ичди. Топмаса, танишларидан пул олиб ичди. Ўзини, одамийлигини йўқотди. Қариндош-уруғ бунга жим қараб туролмади. Яна ўртага олишди. Бир неча бор даволатишди. Хайрулла бироз ўзгаргандек бўлди. Ишлаб пул топмаса-да, ичкиликни ташлади. Бу ҳақда “Ҳуқуқ” нашри ёзмоқда.\nБундан хурсанд бўлган она уни қариндошининг қизи Зоҳидага уйлантириб қўйди. Ана энди у эркинроқ нафас олди. Бирин-кетин фарзандлар туғилди. “Бахтига кўз тегмасин, илойим боламнинг бахтини берсин”, дерди она ҳар куни дуога қўл очиб.\nҲа, бу икки ёшдан бахтли одам йўқдек эди, гўё. Бу орада Хайрулла Хорижга кетиб, бир неча йил ўша ёқларда ишлади, оз-моз пул ҳам топиб келди. Аммо бу бахтли кунлар ўткинчи, Хайрулланинг қатъияти алдамчи экан. У яна ичкиликка берилди. Хонадондан тинчлик, рўзғордан файз-барака кўтарилди. Хайрулла ҳар куни ичиб келар, Зоҳида билан жанжал қилар, бир чеккада мунғайиб турган ўғли Машрабни ҳам калтаклаб қоларди. Зоҳида чидади. “Ёмон бўлса ҳам кўз очиб кўрганим, яхши бўлиб қолар”, деди. Ёмонини яшириб, яхшисини оширишга ҳаракат қилди. Умид қилди, фарзандларини, ор-номусни ўйлади. Аммо Хайрулла ўзгармади.\nКунларнинг бирида ичкиликдан ўзини йўқотган, шайтон измига бўйсунган Хайрулла Зоҳидани шунчалик саваладики, оқибатда ожиза аёлнинг қовурғалари синиб, юзлари моматалоқ бўлиб кетди. Уйга кириб келган Машраб бу ҳолга чидолмади. Отасига тик боқди, қаттиқ-қаттиқ гапирди. Натижада у ҳам калтакланди. Қирқ жонидан бир жони илиниб турган аёл бор кучини тўплади. Ўзини бола ва ота ўртасига отди. “Боламни урманг, мени уринг!”, деди.\nХайрулла ортига чекинди. Бир нималар деб ғўлдираганча чиқиб кетди. Машраб эса ҳушидан кетаётган онасини қўлтиқлаганча ташқарига чиқди. Йўловчи машинада бобоси - Бегалининг олдига олиб борди. Қизининг аҳволини кўриб, отанинг кўнгли ўртанди, уни дарҳол шифохонага ётқизишди.\n“Хап сеними, шошмай тур, сен бола!”. Отанинг қони қайнади. Қизини шу кўйга солган куёвга бўлган нафрати аланга олди. Кўнглида ўч, интиқом туйғулари уйғонди. Зоҳида анча кун шифохонада ётди.\nЎтган бу кунларда Бегали шаштидан тушмади. “Қизим бу хонадонга келин бўлибдики, кун йўқ. Ҳар куни жанжал. Қизимни шу аҳволга солибдими, уни ўлдиришдан ҳам тоймайди”. Ўтирса ҳам, турса ҳам ана шу хаёл уни тарк этмади. Куёви билан эркакчасига гаплашиб қўймоқчи бўлди. Турли режалар тузди.\nНиҳоят кунларнинг бирида у таниши, бир неча бор судланиб, умрининг анчагина қисмини панжара ортида ўтказган Ботир Суяровни қидириб топди. У билан узоқ гаплашиб, танобини тортиб қўйса рози қилишни айтди. Ботир Бегалига “куёвини яхши таниши, бир вақтлар унга панд бергани, ўзаро ҳисоб-китоби борлиги, бир оғиз айтса ковушини тўғрилаб қўйиши”ни айтди.\nКунларнинг бирида Хайрулла қайнотасиникига борди. Хотинини, болаларини уйга олиб кетишини айтди.\n- Сен қизимга кўп азоб беряпсан, - деди юзига жиддий тус берган Бегали. –Бунинг ҳеч кими йўқ экан, билганимни қиламан, деб ўйлама. Агар яна бир бор қизимга қўл кўтарсанг, қизимнинг кўзида бир томчи ёш кўрсам, мендан хафа бўлма.\nБегали бу орада Ботирга хабар бериб, етиб келишини тайинлаган эди. Ана шу фурсатни кутиб турган Ботир қишлоқнинг бир-икки нафар безори йигитлари билан келиб хизматга шай бўлиб турганди. Бегали Ботирга ишора қилди. Бу имо Ботирга етарли эди. Хайруллани четга тортди: “Гаплашиб олишимиз керак!”.\nУлар Хайруллани қишлоқ четига олиб боришди. “Сен ҳали бизнинг синглимизни урадиган бўлдингми?”, деб роса савалашди. “Агар яна бир бор унга қўл кўтарадиган бўлсанг, кейинги сафар сени ўлдириб юборамиз”, дейишди.\nОрадан кунлар ўтди. Қайнота томонидан уюштирилган зўравонликдан сўнг Хайрулла бироз ақлини йиғиб олгандек бўлди. Афсуски, бу ҳолат кўпга чўзилмади. Хайрулла яна ичкиликни бошлаб юборди. Табиийки, меъёридан ошган ичкилик Хайруллани ҳар кўйга сола бошлади. У яна уруш жанжални давом эттираверди. Бу орада калтаклашу жанжаллардан безор бўлган Зоҳида бир неча бор ота уйига кетиб қолди. У гоҳида ор-номус, оиласини ўйлаб ўз уйига қайтган бўлса, гоҳида қариндош уруғлар ялиниб-ёлвориб олиб кетишди.\n- Қачонгача шундай яшаймиз, қачон шу ароқ ўлгурни ташлайсиз? - дея зорланди Зоҳида Хайрулланинг кейинги гал ичиб келганида. – Ахир мен ҳам одамман, бошқалардек тинчгина яшашга ҳаққим бор-ку?!\nБу гаплар, зорланишлар афсуски Хайруллага акс таъсир қилди:\n- Менга бақирма, - деди оёғида зўрға турган Хайрулла. – Ичсам, ўзим учун ичаман, сен аралашма.\nХуллас униси у деди, буниси бу. Ўртада яна жанжал. Хайрулла Зоҳидани уриб-тепиб уйдан қувиб юборди.\n- Сабрнинг ҳам чек-чегараси бор, дея пичирлади қизининг қайтиб келганини эшитган Бегали. – Бу бола эмас, бало экан. Уни ўлдириб қутулмасам, қутулмас эканман. Бир тўхтамга келган Бегали кеч тушиб, атрофни зулмат қоплаган бир пайтда Ботирни, набиралари Машраб ва Фаёзни уйига чақирди.\n- Энди гап бундай, - дея салмоқ билан гап бошлади Бегали. – Сенларни чақиришимдан мақсад, қизим Зоҳиданинг аҳволи-ю куёвим Хайрулланинг хурмача қилиқларидан хабарларинг бор. Бу бола ҳаддидан ошиб кетди. Агар шу кетишда кетса, бир кун келиб у Зоҳидани ўлдириб қўяди. Шунинг учун биз уни ўлдирамиз!\nБу гапдан кейин Машраб бобосига ялт этиб қаради. Ахир Хайрулла яхшими, ёмонми унинг отаси-да.\nУнинг қарашидан таскин маъно излаган Бегали таскин оҳангида уни аврашга тушди.\n- Биз шунга мажбурмиз, ўғлим. Шундай қилмасак, отанг эрта бир кун онангни уриб ўлдиради. Кейин сенларни бошингга ит кунини солади...\nБегали узоқ гапирди. Хуллас, ёлланган бу уч кишининг розилигини олгач, режага ўтди.\nТузилган жиноий режага биноан Машраб отаси Хайрулланинг ичиб келиб, ухлаб қолгани ҳақида Фаёзга хабар бериши, Фаёз эса, ўз навбатида, бу хабарни Ботирга етказиши керак эди. Чақирувга биноан етиб келган Ботир ва Фаёз Хайруллани ўлдириб, мурдани йўқотиши лозим эди. Бу қотилликда бош ролни ижро этадиган Ботир хизмат ҳақига Бегалидан уч миллион сўм оладиган бўлди.\nЎша кунлари Зоҳида табиийки ота уйида эди. Уйда ёлғиз қолган қолган Машраб отасининг келишини пойлаб турди. Ниҳоят, маст ҳолда ҳовлига кириб келган Хайрулла уйга кирди-ю ухлаб қолди. Машраб бу ҳақда дарҳол Фаёзга хабар берди.\n- Биз кутган пайт келибди, - деди ўз навбатида хабарни телефон орқали Ботирга етказган Фаёз.\n- Яхши, ўзинг қаердасан? - деди Ботир.\n- Қишлоқ марказида, деган жавобни эшитган Ботир, Фаёзга “ўша ерда кутиб туришини тайинлаб, ҳозир етиб бориши”ни айтди.\nЎзи билан таёқ, болтани олган Ботир мотороллерда Фаёзнинг олдига келди.\n- Тезроқ ўтир, шошилмасак бўлмайди, - деди у. Ботир ва Фаёз Хайрулланинг уйига етиб борганида Машраб дарвоза олдида кутиб турган экан.\n- Юринглар, фурсатни бой бермайлик. Машраб, отанг ухлаб ётган хонага бошла, - деди Ботир қўлига болтани олиб, таёқни Фаёзнинг қўлига тутқазаркан. Учаласи уйга киришди.\nФаёз ва Машраб қаттиқ ухлаб ётган Хайрулланинг бошига ёстиқ қўйиб, таёқ билан тўсиб турди. Ботир эса қўлида болта билан Хайрулланинг дуч келган жойига урди. Жони узилган Хайрулланинг жасадини ўзи ётган кўрпасига солиб, уйдан судраб чиқишди. Бир амаллаб мотороллерга ортишди. Ботир ва Фаёз жасадни олиб жўнаб кетишди. Бу ҳолдан қаттиқ қўрққан, нима қилиб қўйганини англаб етаётган Машраб эса эрталабгача қишлоқ оралаб тентираб юрди.\n- Ота, дарвозада сизни кимдир чақираяпти, - деди Бегалининг келини.\n- Нима, ярим кечаси ким бўлдийкин? - деди гўё ҳеч нарсадан хабари йўқдек дарвозага йўл олган Бегали. Қараса, Ботир ва Фаёз.\n- Иш пишди, - деди Ботир. – Ана, кўринг.\nБегали мотороллернинг устида ётган жасадга разм солгач, бир нималар деб юзига фотиҳа тортиб қўйди, сўнг:\n- Жасадни йўқотинглар, иси чиқмасин, - деди шивирлаб.\n- Чуқур қазишга лопатка керак, - деди Ботир.\n- Ана, дарвоза ёнида турибди, ўзинг олиб чиқ.\nЛопаткани олиб, мотороллерга ўтирган Ботир Фаёзга юзланди.\n- Сен бормайсанми?\n- Боролмайман, мазам бўмаяпти, - деди юзи докадек оқариб кетган Фаёз.\nИшни охиригача етказиб қўйишга уринган Ботир Хайрулланинг жасадини қишлоқ четидаги овлоқ бир жойга кўчиб келди.\nЭрталабгача нима қилаётганни билмай, қишлоқ оралаб юриб чиққан Машраб эрталаб қўни-қўшниларга уйнинг ҳаммаёғи қон бўлиб ётгани, отаси ғойиб бўлгани ҳақида хабар берди. Бир зумда қишлоқ аҳли тўпланди. Ички ишлар ходимлари етиб келди... Қотиллик тезда фош этилди.\nСуд ваҳшийларча бир кишининг умрига зоми бўлган судланувчиларга нисбатан ўз ҳукмини ўқиди. Унга кўра Ботир Суяров 18 йил, Машраб Эркинов 17 йил, Фаёз Мамарайимов 16 йил, Бегали Отақулов эса 12 йил мудатга озодликдан маҳрум этилди.


“Футбол дўстлик учун” лойиҳаси иштирокчилари Азамат Абдураимов билан учрашди\n07.05.2018 10:30 | Ҳалқаро майдон\nАввал хабар берганимиздек, ФИФА ва футбол бўйича 2018 йилги Жаҳон чемпионатининг расмий ҳамкори – “Газпром” компанияси ўзаро ҳамкорликда “Футбол дўстлик учун” ижтимоий лойиҳасининг 6-мавсумига старт берди.\nЛойиҳанинг финал тадбирлари шу йилнинг 8–15 июнь кунлари Москва шаҳрида ўтказилади ва унда 211та мамлакат вакиллари иштирок этади. Ўзбекистон футбол Ассоциацияси иккинчи марта “Футбол дўстлик учун” лойиҳасида қатнашади. Қуръа натижасига кўра, бу йил ҳам мусобақаларда юртимиз шарафини ёш дарвозабон ҳимоя қилади.\nМазкур дастурнинг асосий мақсади – бутун дунё ёш авлодни спортга жалб қилиш ва улар орасида муҳим гуманитар қадриятлар – дўстлик, тенглик, тинчлик ҳамда турли миллат ва маданиятларни ҳурмат қилишни тарғиб қилишдан иборат.\nБу йилги танлов натижасига кўра “Бунёдкор” академияси тарбияланувчиси Муслимбек Абдуманоппов ўз жамоасида дарвозабон бўлади ва юртимиз шарафини ҳимоя қилади. Шунингдек, Ўзбекистон номидан лойиҳада ёш журналист Мардон Марупов иштирок этади.\nИжтимоий лойиҳа доирасида ёш элчилар Тошкентда турли соҳаларда мамлакат ривожига ҳисса қўшган таниқли ва машҳур инсонлар билан учрашиши кўзда тутилган.\nШулардан бири бугун, 4 май куни бўлиб ўтди. “Футбол дўстлик учун” лойиҳаси иштирокчилари Ўзбекистон футболининг ёрқин намояндаси, мураббий Азамат Абдураимов учрашди. Ёш элчилар суҳбатдошига лойиҳа ҳақида маълумот бериб, бир қанча саволлар билан мурожаат қилишди. Ўз навбатида Азамат Абдураимов берилган саволларга жавоб бериб, футболга кириб келиши, ёрқин хотиралари, муваффақият сирлари ва албатта, футболда дўстликнинг аҳамияти ҳақида сўзлаб берди.\n“Футболдаги фаолияти давомида мен нафақат совринлар, балки турли мамлакатлардан кўплаб дўстлар орттирдим. Улар билан бугунги кунгача алоқада бўлиб тураман. Ҳар хил мамлакатларнинг анъана ва қадриятларини ўргандим, турли соҳаларда билимимни оширдим. Футбол – одамларни бирлаштиради ҳамда майдон ва унинг ташқарисида қобилиятларни кўрсатиш имконини беради. Ёш элчиларимизга омад тилайман. Мазкур лойиҳада юртимиз шарафини муносиб ҳимоя қиласизлар деган умиддаман”, – деди Азамат Абдураимов.\nБўлажак учрашувларни ўтказишдан асосий мақсад – дўстлик, тенглик, адолат, саломатлик, садоқат, ғалаба ва анъана каби қадриятларни тарғиб қилишдан иборат. Ёш эличларни олдинда янада қизиқарли учрашувлар кутмоқда.


Душанбеда муҳожирлар учун махсус марказ очилди, аммо... - BBC News O'zbek\nДушанбеда муҳожирлар учун махсус марказ очилди, аммо...\nМардон Муҳаммад, Би-би-си, Душанбе\n14 Декабр 2011\nImage caption Россия расмийларига кўра, мамлакатда бир ярим миллионга яқин тожикистонлик меҳнат муҳожири бор.\nДушанбе шаҳрида Тожикистон ва Россия Муҳожират хизматлари ҳамкорилигида муҳожирлар учун касб ва рус тилини ўргатиш маркази очилди.\nУшбу марказда юзга яқин ўқувчилар рус тили, касб-ҳунар ва Россия қонунларини ўрганишади.\nРоссиядаги муҳожират хизмати келгусида рус тилини яхши биладиган муҳожирларгина бу мамлакатда ишларлари мумкинлигини таъкидлаб келишади.\n20 ёшли Фаромуз Ашуров Россия-Тожикистон иш марказига шарқий Тожикистондаги Рашт туманидан келган.\nУ ўрта мактабни битириб, икки йил Москва шаҳрида қурилиш иншоотларида ишлаган.\nФаромуз Икки йил Россияда яшаган бўлса ҳамки, рус тилида қийналиб гапиришини айтади.\nФаромуз Россияда фақат тожиклар орасида яшагани ва руслар билан мулоқотга кирмаганини айтади.\n"Ўрта мактабда ҳам рус тилини ӯрганиш имкони бўлмади, эслайди Фаромуз.\n"Мактабда муаллим бўлмагани учун рус тили ўрганмадик. Бизга сабоқ берган баъзи муаллимлар ўзлари рус тилида яхши гапира олишмасди. Менинг мақсадим - рус тили ва бир касбни яхши ўрганиш. Россияга кетмоқчиман. Бизнинг ноҳияда ҳамма йигитлар мактабни битириб, иш излаб Россияга кетишади," - дейди Фаромуз Ашуров.\nРоссиянинг Москва шаҳрида бир неча йил ишлаб келган Олмахон Ҳайдарованинг айтишича, у ерда рус тилини билмайдиган шахс жуда кўп қийинчиликларга дуч келиши аниқ.\nТожикистон Славян Университетининг устози, Россия-Тожикистон иш маркази рус тили муаллимаси Илмира Самадованинг айтишича, ушбу марказда талабаларга Россияда энг зарур бўлган сўзлар ва жумлалар ўргатилмоқда.\n"Улар ўзлари ҳақида гапириш, ўзларини таништриш, савол ва жавоб беришни ўрганмоқдалар. Масалан, дастуримизда қачон, қаерда, қайси кун, ой ва йилда туғилгани ҳақидаги мавзулар бор. Зеро Россияга қадам қўйиш билан муҳожирга бундай саволлар берилади ва улар жавоб беришга тайёр бўлишлари лозим. Аммо беш ой давомида уларга грамматика ўргатиш ва рус тилини тўла ўргатиш имкони йўқ," - дейди Илмира Самадова.\nМазкур марказда 20-35 ёшлар орасидаги ва ўрта мактабни энди битирган йигитлар сабоқ олишади.\nУларга келгуси йилнинг феврал ойида рус тили ва ўзлаштирган касблари бўйича шаҳодатнома берилади.\nДушанбедаги касб-ҳунар билим юртининг раиси Ражабали Қурбоновнинг айтишича, ушбу марказда тажрибали мутахасссис ва устозлар талабаларга пайвандчилик, элекромонтёрлик ва токарлик ҳунарларидан таълим беришади.\n"Ҳозир билим юртимизда ишлаш учун Россияга бориш ниятида бўлган юзта Тожикистон фуқароси таълим олаяпти. Улар Россия Муҳожират хизмати таклиф қилган уч касб-ҳунарни ўрганмоқдалар. Яқинда Санкт-Петербургдан бир ҳаъйат келиб, таълим жараёни билан танишиб чиқди," - дейди Ражабали Қурбонов.\nБаъзи кузатувчилар фикрича, мазкур марказ беш ой давомида, бор-йўғи юз нафарга яқин йигитга таълим берган, холос.\nҲолбуки, ҳар йили юз минглаб Тожикистон фуқаролари иш излаб Россияга йўл олади.\nКузатувчиларга кўра, мазкур муаммони ҳал қилиш учун нафақат Душанбеда, балки мамлакатнинг бошқа шаҳар ва туманларида ҳам бепул ё пулли рус тили ва касб ўрганиш марказлари ташкил этилиши зарур.\nАкс ҳолда бундай тадбир ижобий натижа бермайди.\n‘Россияда ҳар уч муҳожирдан биттаси рус тилини билмайди’\nРоссия муҳожирлар учун квота тартибини бекор қиладими?\nРасмий Душанбе тожикистонлик меҳнат муҳожирларининг ўлимидан хавотирда\nМосквада “ер остида жойлашган муҳожирлар шаҳарчаси” топилди


Қозоғистонда полиция Чарин канёнидаги фожиадан кейин иккита жиноий ишни тергов қилмоқда\nПолиция Чарин канёнидаги фожиа билан боғлиқ иккита жиноий иш бўйича тергов бошлади, у ерда Олмаота гимназиясининг ўқитувчиси ва ўқувчиси тошқиндан ҳалок бўлган.\nБу ҳақда Олмаота вилояти полиция бошқармаси матбуот хизматига асосланиб маҳаллий ОАВ хабар бермоқда.\nПолиция маълумотларига кўра, тергов ишлари 306-модданинг 3-қисми («Истеъмолчиларнинг ҳаёти ёки соғлиғи хавфсизлиги талабларига жавоб бермайдиган товарларни чиқариш ёки сотиш, ишларни бажариш ёки хизматлар кўрсатиш») ва Жиноят кодексининг 141-моддаси 2-қисми (“ Шахс томонидан вояга етмаганнинг ҳаёти ва соғлиғи хавфсизлигини таъминлаш бўйича мажбуриятларни ноўрин бажариши, бепарволик туфайли вояга етмаганнинг ўлимига сабаб бўлиш») бўйича очилган.\n306-моддада саккиз йилгача озодликдан маҳрум қилиш жазоси белгиланган. 141-модда бўйича энг юқори муддат — беш йиллик қамоқ.\nМавжуд маълумотларга кўра, Чарин канёнига экскурсия Олмаота шаҳридаги 199-сонли мактаб-гимназия ўқувчиларининг ота-оналари томонидан ташкил этилган. 2 июнь куни улар ушбу фожиа учун мактабнинг ота-оналари ва ўқитувчилари айбдор бўлишидан хавотирланиб, матбуот анжумани ўтказдилар. Казинформ хабарига кўра, шу ҳафта полиция барча ота-оналарни сўроқ қилиш учун чақирган.\n«Бу мактабнинг [раҳбарияти] айби эмас. Экскурсияни ота-оналарнинг ўзлари ташкил этишди. Узоқ вақт давомида бир-бирларини кўрмаган болалар онлайн ўқишдан сўнг, бироз дам олишларини хоҳладик. Аммо мен боламни ушбу экскурсияга юбормадим, чунки биз илгари у ерда қариндошлар билан бўлган эдик, — деди оналардан бири.\n29 май куни Чарин канёнига тушган сел икки кишининг ҳаётига зомин бўлди (битта ўқитувчи, битта ўқувчи), деб хабар берди Қозоғистон Фавқулодда вазиятлар вазирлиги. Бир қиз ғойиб бўлди, уни оқим олиб кетган. Бола эртаси куни қутқарув ишлари пайтида топилган. Олти киши жароҳат олди.\nАҚШнинг Буюк Канёни билан таққосланадиган ноёб табиий ёдгорлик — Чарин Канёни Олмаотадан 200 километр узоқликда жойлашган. Канёнга йил давомида юзлаб одамлар ташриф буюришади. Бу Олмаота вилоятининг таниқли сайёҳлик жойларидан биридир.


Ногиронлик масалалари бўйича интерактив хизмат\nНогиронлик масалалари бўйича интерактив хизмат Бош сахифа\nНорматив-ҳуқуқий актлардан кўчирмалар\nНОГИРОНЛАР, РИВОЖЛАНИШДА ОРТДА ҚОЛАЁТГАН БОЛАЛАРНИНГ ОТА-ОНАЛАРИ ВА МАЗКУР СОҲАДА ФАОЛИЯТ ЮРИТУВЧИ МУТАХАССИСЛАР УЧУН МАЪЛУМОТ\nМамлакатимизда ижтимоий масалаларни, хусусан, ногиронлик билан боғлиқ муаммоларни ҳал этишга катта эътибор қаратилмоқда:\nЎзбекистон Республикаси Мустақил Давлатлар Ҳамдўстлигида биринчилардан бўлиб “Ногиронларнинг ижтимоий ҳимояси ҳақида” ногиронларнинг ҳуқуқларини ўз ичига олган ҳуқуқий база яратди.\n2009 йилнинг 27 феврал куни Ўзбекистон “Ногиронларнинг ҳуқуқлари ҳақида”ги БМТнинг Конвенциясига қўшилди ва имконияти чекланганларнинг ҳуқуларини халқаро стандартларда ҳимоя қилиш тарафдорлигини кўрсатди.\n“Ногиронларнинг ижтимоий ҳимояси тўғрисида”ги қонуннинг янги таҳрири замонавий нуқати назарда кўриб чиқилди ва 2008 йилнинг 11 июл куни қабул қилинди. У ўзида Конвенциянинг аксарият иловаларини, “Бола ҳуқуқларининг кафолати”, “Таълим тўғрисида”, “Фуқаро саломатлигини муҳофаза қилиш тўғрисида” ва бошқа кўплаб (70 дан ортиқ) норматив-ҳуқуқий ҳужжатларни акс эттирган. Ушбу норматив ҳужжат мамлакатимизда истиқомат қилувчи имконияти чекланган фуқароларнинг ҳуқуқлари асосини ташкил этади.\nШунга қарамасдан, ҳар бир инсон ҳаётида, шунингдек, имконияти чекланганларда ҳам маълум сабабларга кўра моддий таъминотлардан, ҳукумат томонидан яратилган хизматлар, дори воситалари, реабилитация учун техник воситалар ва ортопедик-протезлаш буюмларига бўлган эҳтиёжини қондириш бўйича кафолатланган ҳуқуқларидан, имкониятларидан фойдаланишга оид муаммоларга дуч келиши мумкин. Бундай ҳолатларда мутахассиснинг асосли маслаҳати, юзага келган муаммони бартараф этиш учун амалга оширилиши керак бўлган ҳаракатларнинг босқичма-босқич батафсил тавфсифининг ўрни беқиёсдир.\n“Саволлар ва жавоблар” бўлимида тез-тез бериладиган саволларга жавоблар тақдим этилган. Ҳар бир жавоб норматив-ҳуқуқий актга мувофиқ тақдим этилган ва уларга ҳавола берилган. Норматив-ҳуқуқий актнинг тўлиқ матни ёки унинг керакли қисмлари Норматив-ҳуқуқий актлардан кўчирмалар 1-иловасида келтирилган.\nНорматив-ҳуқуқий актнинг матни билан танишиш учун ҳаволалар рўйхатидан ҳавола рақамини топиш ва келтирилган кўчирма қаерга тегишли эканини билиш мумкин. Ҳаволалар рўйхати рақам бўйича Норматив-ҳуқуқий актлардан кўчирмалар 1-иловасида келтирилган.\nАгар норматив-ҳуқуқий актнинг матни бевосита жавобда келтирилган бўлса, унда матн курсивда белгиланган ва Норматив-ҳуқуқий актлардан кўчирмалар 1-иловасида келтирилган.\n“Тенг ҳуқуқ – тенг имкониятлар” Қўлланмасидан олинди. Тошкент: SMI-ASIA, 2010. Ўзбекистон Республикаси Меҳнат ва аҳолини ижтимоий муҳофаза қилиш вазирлиги, Ўзбекистонда БМТ Тараққиёт дастури\nНорматив-ҳуқуқий ҳужжатлардан кўчирмалар\nЎзбекистон Республикаси Вазирлар Маҳкамасининг 2008 йил 8 августдаги “Тиббий-меҳнат экспертиза хизмати бошқариш тузилмасини ва фаолиятини ташкил этишни такомиллаштириш чора-тадбирлари тўғрисида” 175-сон Қарори.\n7- ва 21-ҳаволалар


Афғонистонда ўнлаб одам портлаш қурбони бўлди\nАфғонистон расмийлари Қандаҳор вилоятида чоршанба куни содир бўлган портлаш оқибатида 39 киши нобуд бўлгани, 70 дан ортиғи яраланганини айтди.\nПортлаш никоҳ тўйи бўлаётган пайтида юз берган.\nПолиция портлаш автомобилга ўрнатилган қурилма ишга туширилгани оқибатида содир бўлганини тахмин қилмоқда.\nАҚШ қуролли кучлари Бирлашган штаби бошлиғи¸ адмирал Майк Маллен қурбонлар яқинларига таъзия изҳор қилди.\nАйни пайтда 9 июн куни Ҳелманд вилоятида жангарилар НАТОга қарашли ҳарбий вертолётни уриб туширгани оқибатида америкалик 4 аскар нобуд бўлди.\nБу билан сўнгги 9 кун ичида Афғонистонда ҳалок бўлган НАТО ҳарбийлари сони 29 кишига етди.\nЯкшанба кунидан бери Афғонистонда АҚШнинг 17 аскари нобуд бўлди.


Эртага қандай об-ҳаво кутилмоқда - 22.05.2022, Sputnik Ўзбекистон\nЭртага қандай об-ҳаво кутилмоқда\nЎзгидромет 23 май куни кутилаётган об-ҳаво маълумотини эълон қилди 22.05.2022, Sputnik Ўзбекистон\nТОШКЕНТ, 22 май — Sputnik. Ўзгидромет 23 май, душанба куни, кутилаётган об-ҳаво маълумотларини эълон қилди.Тошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 10-12 даража, кундузи 24-26 даража бўлади.Қорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 25-30 даража бўлади.Бухоро, Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 25-30 даража бўлади.Тошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 23-28 даража бўлади.Қашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 11-16 даража, кундузи 25-30 даража бўлади.Андижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 метр/секунд тезликда эсади. Ҳарорат кечаси 10-15 даража, кундузи 23-28 даража бўлади.Республиканинг тоғли ҳудудларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин, дўл ёғиши мумкин. Ғарбий шамол йўналишини ўзгартириб, шарқдан 7-12 метр/секунд тезликда эсади. Ҳарорат кечаси 3-8 даража, кундузи 10-15 даража бўлади.\nЎзгидромет 23 май куни кутилаётган об-ҳаво маълумотини эълон қилди\nТОШКЕНТ, 22 май — Sputnik. Ўзгидромет 23 май, душанба куни, кутилаётган об-ҳаво маълумотларини эълон қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 10-12 даража, кундузи 24-26 даража бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 25-30 даража бўлади.\nБухоро, Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 25-30 даража бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 11-16 даража, кундузи 25-30 даража бўлади.\nРеспубликанинг тоғли ҳудудларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин, дўл ёғиши мумкин. Ғарбий шамол йўналишини ўзгартириб, шарқдан 7-12 метр/секунд тезликда эсади. Ҳарорат кечаси 3-8 даража, кундузи 10-15 даража бўлади.


11 067 нафар томошабин ушбу мавсумда "Пахтакор" учун рекорд бўлди / Olamsport.com\n14 ноя 17:27\n11 067 нафар томошабин ушбу мавсумда "Пахтакор" учун рекорд бўлди\nОлий лиганинг 28-турида "Пахтакор" ўз майдонида "Олмалиқ"дан 2:0 ҳисобида устун келди.\nЎша учрашувни "Пахтакор" стадионида 11067 нафар ишқибоз кузатди. Бу кўрсаткич жамоамизнинг жорий мавсумда уй ўйинлари учун рекорд натижа ҳисобланади. Аввалги беллашувларда бунча кўп миқдорда мухлис кузатилмаганди.\nУшбу мавсумда стадионимизга ўртача ташриф 4207 нафарни ташкил қилди. Бу кўрсаткич борасида "Пахтакор" олий лигада 6-натижани қайд этган бўлиб, клубимизни "Бухоро", "Навбаҳор", "Динамо", "Қўқон-1912" ва "Қизилқум" жамоалари ортда қолдиришган.\nМаълумот учун, 2017 йилги мавсум рекорди "Навбаҳор" - "Қўқон-1912" учрашувида қайд этилганди - 20220.\nЭнг кам мухлис эса "Обод" - "Локомотив" учрашувига келди - 117. Бу йил "Пахтакор" иштирокидаги ўйинга энг кўп томошабин Бухорода келган - 18138.\n16 ноя 00:14:25\nRo'ziqul bitta o'yinda nimani ham o'zgartira olardi. Shunisiga ham raxmat shu bolaga\n15 ноя 11:24:12\nМақтанинглар энди. Шарманда\n15 ноя 08:37:58


Олмалиқ шаҳрида ҳам аёллар йўлни тўсиб қўйишди. Улар нимадан норози? — Sof.uz\nЖАҲОН 180,729,784 165,384,053 3,914,968\nОлмалиқ шаҳрида ҳам аёллар йўлни тўсиб қўйишди. Улар нимадан норози?\n30.04 21:52 654 Жамият\nТошкент вилояти Олмалиқ шаҳрида бир гуруҳ аёллар бандлик масаласи сабаб машиналар йўлини тўсиб қўйди. Бу ҳақда вилоят ҳокимлиги ахборот хизмати хабар берди.\nХабарга кўра, масъуллар томонидан аёлларнинг мурожаатларини ҳал этиш чоралари кўрилган. Шунингдек, йўлнинг қатнов қисми ҳаракат учун очилиб, вазият назоратга олинган.\nҲолат юзасидан Олмалик кон металлургия комбинати муносабат билдирган. Унга кўра, Вазирлар Маҳкамасининг қарори билан тасдиқланган «Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш ва захирага қўйиш тартиби тўғрисида»ги низомга мувофиқ, ҳар йили ҳудудларда маҳаллий ҳокимликлар томонидан Аҳоли бандлигига кўмаклашиш маркази шакллантирган руйхат асосида квоталанган иш ўринлари тақсимоти белгиланади.\nМаълум қилинишича, Олмалиқ шаҳрида ҳам барча корхона-ташкилотлар кесимида квоталанган иш ўринлари сони белгилаб берилади. Меҳнат бозорида муносиб иш топишга қийналаётган, ижтимоий ҳимояга муҳтож фуқаролар маҳаллий ҳокимликлар томонидан Аҳоли бандлигига кўмаклашиш марказлари ижрочилигида тегишли комиссия аъзолари иштирокида, юқорида қайд этилган низом талабларига мувофиқ, квота билан таъминланадилар. Хусусан, Олмалиқ кон металлургия комбинати томонидан ҳам ҳар йили квота асосида юзлаб шундай шахслар ишга қабул қилиб келиниши айтилган.\nАниқланишича, 2020 йилда 2297 нафар фуқаро комбинат корхоналарига ишга қабул қилинган, шулардан 627 нафари ёшлар, 131 нафари ижтимоий ҳимояга муҳтож шахслар, 2021 йилнинг 26 апрелигача 362 нафар фуқаро ишга жалб қилинган. Шулардан 219 нафари ёшлар бўлиб, улардан 42 нафари «Ёшлар дафтари»га киритилган фуқаролардир, 57 нафари эса ижтимоий ҳимояга муҳтож шахслар экани айтилган.\nШунингдек, комбинат томонидан ишсиз ёшлар ва ижтимоий ҳимояга муҳтож бўлган фуқароларни қўллаб-қувватлаш мақсадида комбинатга тегишли бўлган 250 гектар ер майдони ажратилган. Ушбу ер майдонларига комбинат маблағлари ҳисобига талаб юқори бўлган экинлар экилиб, 287 нафар «Ёшлар дафтари»га киритилган фуқаролар иш билан банд этилган. Комбинатга тегишли нотурар объектларни ижарага бериш эвазига 50 нафар фуқаро иш билан таъминланган.\nМаълум бўлишича, 2021 йил бошидан жами 699 нафар фуқаро ишга жойлаштирилган. Ижтимоий тармоқларда фотосуратлари тарқалган, Олмалиқнинг марказий кўчасида тўпланган аёллар 1 апрель куни Олмалиқ шаҳар бандликка кўмаклашиш маркази томонидан квота олишган. Ҳозирда бандлик ва меҳнат муносабатлари вазирлиги вакиллари иштирокида вазият батафсил ўрганилмоқда.\nЭслатиб ўтамиз, Қашқадарёда бир гуруҳ аёллар машиналар йўлини тўсиб қўйган эди.


Тожикистонда чиқувчи "Халқ овози" газетасида чоп этилмиш очиқ хатни айрим таҳлилчилар мамлакат расмийлари буюртмаси ўлароқ баҳоламоқдалар.\nТожикистон ҳукумати нашри бўлган “Халқ овози” газетаси тожикистонлик ўзбеклар номидан Ўзбекистон президенти Ислом Каримовга очиқ хат чоп қилди.\nМактубда Тожикистондаги ўзбекларга республикадаги барча аҳоли сингари яшаш ва меҳнат қилиш учун яхши шароитлар яратилганлиги ҳақида гап боради. Сўнгра мавзу Роғун ГЭСи қурилишига кўчади.\n“Бугунги кунда бизни, тожикистонлик барча ўзбекларни, бир нарса – Ўзбекистон раҳбариятининг Тожикистонга қилаётган муносабати жуда ажаблантиради. Негадир қўшнимиз бизнинг осуда ва тўқ яшашимизни, мустақил Тожикистонимизда бунёдкорлик юмушларига қўл уришимизни истамаётганга ўхшайди”, дейилади очиқ хатда.\nМактубда ўтган қиш мавсумида Тожикистон халқининг чеккан азоб-уқубатлари ҳақида гапирилади. Ўзбекистон ташвишли вазиятда бефарқ бўлди, “ён қўшни, жон қўшни”лик қилмади. Қўшни мамлакат аҳолисини ўз ночор ҳоли ва тақдирига ташлаб қўйди, ўз газ оқимини чеклаб қўйди, ягона электр энергияси тармоғининг фаолиятини тўхтатиб қўйди ва ҳ.\nШундан кейин хат муаллифлари Роғун ГЭСи қурилиши мамлакатнинг энергия истиқлолига асос бўлиши ҳақида фикр юритадилар.\n“Худди ана шундай қизғин бир дамда Ўзбекистон раҳбарияти бизнинг қутлуғ ишимизга қарши бўлиб чиқди” дейилар экан, ниҳоят Ўзбекистон президентига мурожаат қилиниб, ўша оғир кунларда “Аҳволинг қалай?” демаган, ёрдам бермаган одам бугун: “Негадир сиз, ҳурматли Ўзбекистон Республикаси Президенти сарварлик қилаётган давлат бизнинг ички ишларимизга аралашишни ўзига эп кўрмоқда. Турли асоссиз далиллар билан Роғун ГЭСи қурилишини тўхтатишга уриниш шундай хулоса чиқаришимиз учун асос бўла олади. Сизга очиқ хат ёзилишидан мақсад – бизга ёрдам беришни эп кўрмасангизлар, ҳеч бўлмаганда, тинч қўйингизлар, ўз тақдиримизни фақат ўзимиз яратайлик. Биз бунёдкор элмиз ва кўзлаган режамизни, давлатимиз сарвари ҳурматли Эмомали Раҳмон бошчилигида, худо хоҳласа, албатта, амалга оширамиз!” деб ёзадилар тожикистонлик бир гуруҳ ўзбеклар.\n“Халқ овози” газетаси бош муҳаррир ўринбосари Жўрақул Ажибов билан сўҳбатлашганимизда Ислом Каримовга очиқ хат муаллифлар ташаббуси билан ёзилганлигини айтди.\n- Мактуб ташкил қилинмаган, муаллифларнинг ўзлари ёзишган. Тайёр мурожаат матнини редкция ходимлари кўриб чиқиб, таҳрир қилган, холос, деди Жўрақул Ажибов.\nМактубга имзо қўйган 15 муаллиф орасида Сўғд вилоятида истиқомат қилувчи шоир, ёзувчи ва тадбиркорлар ҳам бор.\n- Биз бу хатни ёзишимиздан мақсад, республика ўзбеклари Тожикистон ҳукумати олиб бораётган сиёсати билан якдил эканлигимизни кўрсатишдан иборат эди. Ўзбек билан тожикнинг дўстлиги асрлар синовидан ўтиб келган, муаммолар тезроқ бартараф этилишини жуда истардик, дейди сўғдлик муаллифлардан бири Жамолиддин Саидов.\nБироқ таҳлилчилар республикада яшаётган ўзбекларга маҳаллий раҳбарлар томонидан “Ўзбекистон Роғунга, бутун тожикларга қарши, демак, сен ҳам улар тарафдори” қабилидаги босимлар бўлаётганлигини ҳақида айтишмоқда.\nТаҳлилчилар фикрича, бу мактубдан “буюртма”нинг ҳиди келиб турибди.\n- Назаримда, мактуб холисона бўлганлигига шубҳа бор. Бу мактуб ҳам айрим давлат шахслари томонидан уюштирилган ва махсус кампанияга ўхшайди. Шўролар даврида давлат раҳбари чиқишидан кейин “отклик” (акс-садо демоқчи – таҳр.) деган ибора бор эди. Бу мурожаат ҳам худди ўша “отклик”нинг бир намунаси бўлиб қолган. Шу боис “ташкил” этилган оҳангдаги хат муаммони ҳал қилмайди. Икки давлат раҳбарларининг муносабатлари яхшиланиши ўрнига кун сайин тундлашиб бораётган бир пайтда бу мактуб тутаб турган чўғга олов пуркаш, дегани. Мана шундай буюртмалар сабаб асрлар давомида ён қўшни бўлиб яшаган халқлар бир-бирига ёвларча қарамоқда, дейди таҳлилчи Хайриддин Ҳалилов.\nТаҳлилчининг айтишича, нима учундир Тожикистонда Ўзбекистон Роғун қурилишига буткул қарши эмаслиги, фақат тўғонини пасайтириш тарафдори эканлиги хақидаги расмий баёнотини ҳеч ким эсламайди ҳам. Боз устига, Халқаро экспертиза ўтказилгандан кейин мазкур гидроиншоот қурилишида иштирокини ҳам билдирганлигини эса оммавий ахборот воситалари ҳам бутунлай унутган. Бундан эса, таҳлилчига кўра, фақат икки халқ азият чекаяпти.\nТожикистонда яшаётган олимлар, шоиру ёзувчилар ва тадбиркорларнинг Ўзбекистон президентига очиқ хати сўнгги кунларда республикадаги бошқа газеталарида ҳам чоп қилинди, республика радио ва телевидениесида кўрсатилди ва эшиттирилди.


Омнопон – medu.uz – Дорилар ҳақида маълумотлар ўзбек тилида\nHome Йўриқномалар Омнопон\nУшбу дори воситасини қабул қилишни/ишлатишни бошлашдан олдин бу йўриқномини диққат билан ўқиб чиқинг.\nЙўриқномани сақлаб қўйинг, у яна керак бўлиб қолиши мумкин.\nАгар Сизда саволлар пайдо бўлса шифокорга мурожаат қилинг.\nБу дори шахсан Сизга буюрилган, уни бошқа шахсларга бериш мумкин эмас, чунки у хатто Сиздагага ўхшаш симптомлар бўлса ҳам, уларга зарар етказиши мумкин.\nПрепаратнинг савдо номи: Омнопон\nТаъсир қилувчи моддалар (ХПН): кодеин+морфин+номкапин+папаверин+тебаин&.\nДори шакли: тери остига юбориш учун эритма.\nфаол моддалар: кодеин моногидрати – 0,72 мг ёки 1,44 мг, морфин гидрохлориди тригидрати (морфин гидрохлорилига қайта ҳисоблаганда) – 5,75 мг ёки 11,5 мг, носкапин – 2,7 мг ёки 5,4 мг, папаверин гидрохлориди – 0,36 мг ёки 0,72 мг, тебаин – 0,05 мг ёки 0,1 мг.\nёрдамчи моддалар: динатрий эдетати (этилендиаминтетрасирка кислотасининг динатрийли тузи) -0,5 мг, глицерол (дистилланган глицерин) – 60 мг, хлорид кислотаси\n1 М – рН 2,5-3,5 гача, инъекция учун сув – 1 мл гача.\nТаърифи: тиниқ рангсиз ёки оч-сариқ суюқлик.\nФармакотерапевтик гуруҳи: оғриқни қолдирувчи наркотик восита.\nАТХ коди: N02АA51.\n«Россия Федерациясида назорат қилинадиган наркотик воситалар, психотроп моддалар ва уларнинг прекурсорларининг рўйхати» Рўйхати II га киради.\nОмнопон оғриқ сезувчанлигининг бўсағасини оширади, шартли рефлексларни тормозлайди, эйфория ҳолатини чақиради ва ўрта даражада ухлатувчи ва марказий йўталга қарши таъсирга эга, адашган нерв марказининг тонусини оширади, кўзни харакатлантирувчи нерв марказининг фаоллантириши ҳисобига кўз қорачиғини торайишини чақиради, ичак перистальтикасини сусайтиради, меъда-ичак йўллари безларининг секретор фаоллигини тормозлайди. Асосий модда алмашинув ва тана ҳароратини бироз пасайтиради, антидиуретик гормонини чиқарилишини рағбатлантиради. Омнопон тери остига юборилганида оғриқни қолдирувчи таъсири 10-15 минут ўтгач ривожланади ва 3-5 соат давомида сақланади.\nОмнопоннинг асосий фармакологик хусусиятлари унда морфинни сақланиши билан боғлиқ. Морфин – асосан мю-опиоид рецепторларнинг агонисти, эндоген антиноцицептив тизимини фаоллаштиради ва шундай қилиб марказий нерв тизимининг турли даражаларида оғриқ импульсларининг нейронлараро ўтказилишини бузади, шунингдек миянинг олий бўлимларига таъсир қилиб, оғриқнинг эмоционал кўринишини ҳам ўзгартиради.\nМорфин турли модалликдаги таъсирловчи омилларда оғриқни сезувчанлик бўсағасини оширади, шартли рефлексларни сусайтиради, эйфория ва ўрта даражада ухлатувчи таъсирга эга, адашган нерв марказининг тонусини оширади. Қусиш марказининг ишга туширувчи соҳаси хеморецепторларини рағбатлантириши ва кўнгил айниши ва қусишни чақириши мумкин, нафас ва қусиш марказларини сусайтиради, кўзни ҳаракатлантирувчи марказни фаоллаштириши ҳисобига кўз қорачиғини торайтиради, бронхлар ва ички аъзолар (ичак, ўт йўллари, қовуқ) сфинктерларининг силлиқ мушакларининг тонусини оширади, миометрийнинг қисқарувчанлик фаоллигини кучайтиради, ичак перистальтикасини сусайтиради, меъда-ичак йўллари безларининг секретор фаоллигини тормозлайли. Асосий алмашинув ва тана ҳароратини бироз пасайтиради, антидиуретик гормонини чиқарилишини рағбатлантиради. Периферик қон томирларини кенгайишини ва гистаминнинг ажралиб чиқишини чақиради, бу артериал босимни пасайишига, терининг қизаришига, тер ажралишини кучайишига, кўзларнинг оқсил қаватини қизаришига олиб келиши мумкин. Умумий анестезия учун, уйқу, седатив воситаларнинг, марказий таъсир қилувчи компоненти билан Н1-гистамин рецепторлари блокаторларининг, анксиолитик, антипсихотик ва антидепрессив препаратларнинг марказий нерв тизимига таъсирини кучайтиради.\nПапаверин – гипотензив таъсир қилувчи спазмолитик восита, ички аъзолар ва томирларнинг силлиқ мушакларининг тонусини пасайтиради ва бўшаштиради. Папаверинни сақлаши ҳисобига Омнопон морфинга қараганда, камроқ даражада ички аъзолар мушакларининг спазмини чақиради.\nКодеин опиоид рецепторларнинг агонистлари гуруҳига мансуб табиий наркотик анальгетикдир. Оғриқни қолдирувчи таъсири антиноцицептив тизимини рағбатлантирилиши ва оғриқни эмоционал сезишнинг ўзгаришига олиб келувчи марказий нерв тизимининг турли бўлимлари ва периферик тўқималардаги опиоид рецепторларнинг қўзғалиши билан боғлиқ.\nТебаин препаратнинг таркиби бўйича энг кам қисмини ташкил қилади. Кимёвий тузилиши бўйича тебаин морфин ва кодеинга ўхшаш. Тебаин марказий нерв тизимидаги опиоид рецепторларга таъсир қилиб, анальгетик самара кўрсатади. Ўзининг фармакологик хусусиятлари бўйича тебаин морфин ва кодеиндан фарқ қилади, бу марказий нерв тизимига сусайтирувчи таъсир эмас, балки қўзғатувчи таъсир кўрсатади.\nТебаин кичик дозаларда кучсиз ухлатувчи таъсир кўрсатади. Кодеин ва морфиннинг самарасини потенциялайди.\nНоскапин – уйқули кўкнори алколоиди, бензилизохинолин ҳосиласи; асосан σ-опиоид рецепторларининг агонисти бўлиб деярли оғриқни қолдирувчи хусусиятларга эга эмас, йўталга қарши таъсир кўрсатади. Носкапин силлиқ мушакларга нисбатан спазмолитик самара кўрсатади. Папавериннинг спазмолитик фаоллигига потенцияловчи самара кўрсатади.\nМорфиннинг тақсимланиш ҳажми 4 л/кг ни ташкил қилади. Қон плазмаси оқсиллари билан морфиннинг 30-35% боғланади.\nМорфин организмдан глюкуронидли метаболитлари кўринишида (80% гача) ёки ўзгармаган ҳолда асосан буйраклар орқали чиқарилади; кўп бўлмаган қисми сафрога чиқарилади ва аҳлат билан чиқарилади. Препарат йўлдош тўсиғи орқали ўтади ва кўкрак сутида аниқланади.\nПапаверин жигарда биотрансформацияга учрайди. Буйраклар орқали асосан метаболитлари кўринишида чиқарилади. Плазмада оқсиллар билан боғланади.\nКодеин жигарда биотрансформацияга учрайди, бунда 10% деметилланиш йўли билан морфинга ўтади. Буйраклар орқали 5-15% кодеин кўринишида ва 10% морфин ва унинг метаболитлари кўринишида чиқарилади. Плазма оқсиллари билан аҳамиятсиз даражада боғланади.\nТебаин фармакологик хусусиятлари бўйича кодеинга ўхшаш. Тебаиннинг асосий метаболити – орипавин.\nНоскапин организмга юборилганидан кейин тез қондан йўқолади ва тўқималарга ўтади. Организмга тушганидан кейин биринчи олти соат давомида ўзгармаган ҳолда сийдик билан чиқарилади, кўрсатилган вақтдан кейин эса носкапин организмдан конъюгатлари кўринишида чиқарилади. Парчаланиш маҳсулотлари узоқ вақт (1 ойгача) сийдикда аниқланади.\nТурли этиологияли кучли оғриқ (операциядан кейинги давр, жароҳатлар, онкологик беморлардаги оғриқлар, миокард инфаркти, буйрак, жигар, ичак санчиғи ва бошқалар).\nОғриқли диагностик ва терапевтик тадбирларни ўтказишдаги оғриқсизлантиришда қўлланади.\nПрепаратнинг дозалари оғриқ синдромининг яққоллиги, беморнинг ёши ва ҳолатига қараб шахсий равишда танланади.\nКатта пациентларга 0,72+5,75+2,7+0,36+0,05 мг/мл дозали 1 мл эритма тери остига юборилади. Буюришнинг даврийлиги 4-5 соат. Юқори бир марталик доза – 3 мл эритма. Юқори суткалик доза – 10 мл.\nДозани оширишнинг зарурати бўлганида 1,44+11,5+5,4+0,72+0,1 мг/мл дозали 1 мл эритма тери остига юборилади. Зарурати бўлганида препарат 4-5 соатдан кейин такрор юборилади. Юқори бир марталик доза 1,5 мл. Юқори суткалик доза – 5 мл.\n2 ёшдан ошган болаларга: 0,72+5,75+2,7+0,36+0,05 мг/мл дозали препарат умумий ҳолатни ва оғриқсизлантиришнинг керакли даражасига қараб, 0,1 мл дан (2-3 ёшли) 0,75 мл гача (12-14 ёшли) дозада буюрилади.\nЭйфория, сийдик чиқарилишини бузилишлари, аллергик реакциялар, депрессия, галлюцинациялар, кўнгил айниши, камроқ қусиш, бош айланиши, мушак кучсизлиги, қабзиятлар. Шунингдек уйқучанлик ёки қўзғалиш, бош мия ички босиминг ошиши ҳисобига бош мия касалликларини зўрайиши, ўт-сафроо чиқариш йўллари ва қовуқ сфинктерининг спазми, нафасни ўртача сусайиши. Ичакка ножўя таъсирини камайтириш учун сурги воситаларини буюриш керак.\nУмумий анестезия учун, уйқу, седатив воситаларнинг, марказий таъсир компоненти билан Н1-гистамин рецепторларининг блокаторлари, антидепрессантлар, анксиолитик ва антипсихотик препаратларнинг марказий нерв тизимига сусайтирувчи таъсирини кучайтиради.\nЎрганиб қолиш ва дорига (опиоидли) қарамлик (жисмоний ва руҳий) чақиради. Периферик қон томирлари кенгайишини ва гистаминни ажралиб чиқишини чақиради, бу бронхоспазмга, артериал босимни пасайишига, терининг қизаришига, тер ажралишини кучайишига, кўзларнинг оқсил қаватини қизаришига олиб келади.\nОмнопон 1-2 ҳафта (баъзида 2-3 кун) давомида такрорий қўлланганида, ўрганиб қолиш (оғриқни қолдирувчи таъсирининг сусайиши) ва опиоидли дорига қарамлик ривожланиши мумкин. Препаратни қўллаш тўхтатилганидан кейин 1-2 кун ўтгач «бекор қилиш» синдромининг белгилари (мидриаз, эснаш, мушак қисқаришлари, бош оғриғи, терчанлик, қусиш, диарея, тахикардия, гипертермия, артериал босимни ошиши ва бошқа вегетатив симптомлар) пайдо бўлиши мумкин, бу ихтисослаштирилган бўлим шароитида даволашни талаб қилади.\nПрепаратнинг компонентларига юқори сезувчанлик. Нафасни сусайиши ёки марказий нерв тизимининг яққол сусайиши билан кечувчи ҳолатлар. Тиришишли ҳолатлар. Юқори бош мия босими. Бош мия жароҳати. Ўткир алкоголли ҳолатлар, шу жумладан алкоголли психоз.\nБронхиал астма. Ўпка-юрак етишмовчилиги. Юрак ритмини бузилиши.\nТашхис аниқлангунигача қорин бўшлиғи аъзоларининг ўткир хирургик касалликлари.\nЎт йўлларидаги хирургик аралашувлардан кейинги ҳолатлар.\nМоноаминооксидаза ингибиторлари билан бирга қабул қилиш ва улар бекор қилинганидан кейин 14 кун давомида.\nАгар Сизда санаб ўтилган касалликлардан бири бўлса, препаратни қабул қилиш олдидан шифокор билан маслаҳатлашинг.\nКекса ёшли беморлар, умумий ҳолдан тойиш, буйрак усти бези етишмовчилиги; анамнезида опиоидларга қарамликка кўрсатмалар бўлганида. Алкоголизм, суицидао мойиллик, эмоционал беқарорлик, тутқаноқ синдроми, ўпканинг сурункали обструктив касалликлари, гипотиреоз, меъда-ичак йўллари, сийдик чиқариш тизимидаги хирургик аралашувлар, жигар ёки буйрак етишмовчилиги, ўт тош касаллиги, ичакнинг оғир даражада яллиғланишли касалликлари, сийдик чиқариш йўлининг стриктуралари, простата безининг гиперплазияси.\nМарказий нерв тизимини ҳаддан зиёд сусайиши ва нафас марказининг фаоллигини бостирилишидан сақланиш учун, умумий анестезия учун воситалар, уйқу препаратлари, анксиолитиклар седатив, антидепрессантлар ва антипсихотик препаратларнинг таъсири фонида Омнопонни синчков кузатув остида ва камайтирилган дозаларда қўллаш керак.\nОғриқни қолдирилишини сусайишини хавфи ва «бекор қилиш» синдромини қўзғатиши мумкинлиги туфайли, Омнопонни опиоид рецепторларнинг қисман агонистлари (бупренорфин, трамадол) ва агонистлари-антагонистлари (налбуфен, буторфанол) гуруҳи наркотик анальгетиклар билан бирга қўллаш мумкин эмас.\nОпиоид аналгетикларнинг (тримеперидин, фентанил) оғриқни қолдирувчи таъсири ва ноҳуш самаралари терапевтик дозалар диапазонида Омнопоннинг самаралари билан қўшилиб кучаяди.\nДаволаниш даврида диққатни юқори жамлашни ва психомотор реакциялар тезлигини талаб қилувчи потенциал хавфли фаолият турлари билан шуғулланишдан сақланиш керак.\nҲомиладорлик, туғруқ ва эмизиш даврида Омнопонни фақат ҳаётий кўрсатмалар бўйича қўллаш мумкин (ҳомила ва янги туғилган чақалоқда дорига қарамлик ривожланиши мумкин).\nСимптомлари: ступороз ёки коматоз ҳолат, гипотермия, артериал босимни пасайиши, нафасни сусайиши кузатилади. Характерли белгиси қорачиқларининг яққол торайиши (аҳамиятли даражада гипоксияда қорачиқлар кенгайган бўлиши мумкин).\nДаволаш: авдекват ўпка вентиляциясини тутиб туриш, симптоматик даволаш. Вена ичига специфик опиоид антагонисти налоксонни 0,4-2 мг дозада юбориш, нафасни тез тиклайди. Самара бўлмаганида 2-3 минут ўтгач налоксонни юбориш такрорланади. Болалар учун налоксоннинг бошланғич дозаси – 0,01 мг/кг. Налоксоннинг таъсири қисқа муддатли эканлигини ҳисобга олиш керак. Шунингдек опиоидларга қарамлиги бўлган беморларга налоксон юборилганида «бекор қилиш» синдромининг ривожланиши мумкинлигини ҳисобга олиш керак – бундай холларда антагонистнинг дозасини аста-секин ошириш керак.\nТери остига юбориш учун 0,72+5,75+2,7+0,36+0,05 мг/мл ва 1,44+11,5 5,4+0,72+0,1 мг/мл эритма ампулаларда 1 мл дан. 5 ампула контур уяли ўрамда. 1 ёки 2 контур уяли ўрамлар тиббиётда қўллаш бўйича йўриқномаси билан картон қутида. 20, 50 ёки 100 контур уяли ўрамлар тенг миқдордаги қўллаш бўйича йўриқномалари билан картон қутида ёки гофрирланган картон яшикда (стационарлар учун).\nЁруғликдан ҳимояланган жойда, 15ºС дан юқори бўлмаган ҳароратда.\nДорихоналардан рецепт бўйича бошқа наркотик анальгетикларга бўлган чекловлар каби берилади.\nОлдингисиВИТРУМ® ПРЕНАТАЛ ФОРТЕ05.05.2018


Олмаотадаги бизнес марказида рўй берган ёнғинда ҳалок бўлганлар сони 5 нафар\n11:48 / 07.11.2016\nҚозоғистоннинг Олмаота шаҳридаги Almaty Towers бизнес марказида келиб чиққан ёнғин ўчирилгач, воқеа жойидан 4 кишининг жасади топилган. Яна бир киши бедарак йўқолган. Бу ҳақда шаҳардаги фавқулодда вазиятлар бўйича департамент матбуот хизматига асосланиб, Интерфакс хабар берган.\nОлов мажмуага кирувчи Cinema Towers 3D кинотеатридан бошланган.\nШаҳар фавқулодда вазиятлар департаменти расмий вакили Сандуғаш Баймухамбетова бундан олдинроқ, ҳодиса бир кишининг ўлимига сабаб бўлгани, томда пайвандлаш ишларини олиб борган ишчи ис газидан заҳарланиб ўлгани ҳақида айтганди.\nЯкшанба куни кечқурун Байзакова кўчасидаги 6 қаватли бинонинг юқори қаватида ёнғин бошланганди. Бинодан 80 киши эвакуация қилинди. Ўт ўчириш ва қутқарув ишларига 150 киши ҳамда 34 техника бирлиги жалб этилди.


Қамаши тумани: АТ ХАЛҚ БАНКИ ҚАШҚАДАРЁ ВИЛОЯТ ҚАМАШИ ФИЛИАЛИ — Teleradio.uz\nҚамаши тумани: АТ ХАЛҚ БАНКИ ҚАШҚАДАРЁ ВИЛОЯТ ҚАМАШИ ФИЛИАЛИ\nҚамаши филиалида мижозларга тезкор ва сифатли банк хизматлари кўрсатиш халқаро стандартлар асосида йўлга қўйилган.\nБанк биносига кираверишдаги милиция пости ўрнига, мижозларга маслаҳат берувчи «Ресепшн» хизмати ташкил этилган. Бу ерда банк мутахассиси мижозларга маслаҳатлар беради, саволларга жавоб қайтаради. Шунингдек, мижозларга тез ва қулай хизмат кўрсатиш яхши йўлга қўйилган. Бир сўз билан айтганда, ортиқча оворагарчиликларга, кети узилмайдиган навбатларга ва тушунмовчиликларга чек қўйилади.\nБугунги кунда Халқ банки Қамаши филиали томонидан қарийб 529 нафар аҳолига, 23 000 дан ортиқ пенсионерга сифатли банк хизматларини кўрсатиб келинмоқда. Шу жамладан 529 нафар аҳолига 8 миллиард 811 миллион 750 минг сўм 8% ли имтиёзли кредит ажратилиб, чорвалчилик, иссиқхона, тикувчилик цехлари, артизан қудуқ қазиш паррандачилик каби соҳаларга йўналтирилди. 10 нафар юридик шахсга 1 миллиард 379 миллион сўм 8% ли кредит ажратилди. “ҳар бир оила тадбиркор дастури асосида” берилган кредитлар музқаймоқ, иссиқхона, автосервис хизмати, нон ва қандолатчилик маҳсулотлари ишлаб чиқаришга қаратилди. Банкда 14 та сайёр касса, 4 та автомашина 56 та маҳаллага хизмат кўрсатмоқда. Яқин кунларда 3 та банкомат ўрнатилиб, халққа хизамат қилади.


Самарқанд шаҳар ҳокимлиги ташаббуси билан Ёшлар марказида "25 октябрь - Ички ишлар органлари ходимлари куни" муносабати билан байрам тадбири бўлиб ўтди\n24 Октябр 2020 йил 70\nБугун, Самарқанд шаҳар ҳокимлиги ташаббуси билан Ёшлар марказида "25 октябрь - Ички ишлар органлари ходимлари куни" муносабати билан байрам тадбири бўлиб ўтди.\nТадбир аввалида Ўзбекистон Республикасининг Давлат Мадҳияси янгради. Шундан сўнг шаҳар ҳокими Бобурмирзо Облақулов байрамда иштирок этаётган соҳа ходимларини шарафли ва машаққатли касб байрамлари билан табриклади. Шунингдек, ҳоким сўзи давомида шу йўлда сидқидилдан хизмат қилаётган барча юртимиз ички ишлар органлари ходимларини ҳам муборакбод этди.\n– Юрт фаровонлиги ва халқимиз тинчлиги йўлида фидокорона хизмат қилаётган сиз каби ички ишлар органлари ходимларининг меҳнатларини ҳар қанча эътироф этсак кам. Ватанимиз бугуни ва эртаси учун масъул бўлган сиздек матонат эгалари бор экан халқимиз ҳамиша хотиржам яшайди, – деди ҳоким.\nКўп йиллар давомида халқимиз тинчиги ва омонлиги йўлида сидқидилдан, тиним билмай меҳнат қилаётган бир қатор соҳа ходимдлари Самарқанд шаҳар ҳокимининг фахрий ёрлиғи ва эсдалик совғалари билан тақдирланди.\nТадбир давомида вилоятимизнинг таниқли ва ҳаваскор санъаткорлари томонидан концерт дастурлари ташкил этилди.\nЭслатиб ўтамиз, байрам тадбири карантин қоидаларига амал қилган ҳолда ўтказилди.


Суратдаги iPhone 8 дизайни "айфончи"ларни саросимага солмоқда\nКуни кеча интернет тармоғида iPhone 8 дея тахмин қилинаётган смартфон акс этган суратлар тарқаб кетди. Айни пайтда бу суратлар боис, айфон ихлосмандлари орасида ваҳима тарқалган: бу -- улар кутаётган "мўъжизавий" айфон эмас!\nМутахассислар энг яхши ва энг ёмон iPhone моделларини аниқлашди\nБиласизми, Apple’нинг ўзи учун қайси iPhone энг бехосият келган?\niPhone Photography Awards: айфонда олинган энг яхши суратлар тақдирланди\n2007 йилдан бошлаб ҳаваскор ва профессионал фотографлар ўртасида iPhone Photography Awards, яъни iPhone смартфонида олинган яхши фотосуратлар ўртасидаги танлов ўтказиб келинади. 27...\nБу видеороликни кўрибоқ кишининг iPhone 8 харид қилгиси, лоақал уни қўлига олиб кўргиси келиб қолади.\n29 июнь – илк iPhone сотувга чиқарилган кун!\n2007 йилнинг 29 июнида энг биринчи iPhone савдолари бошланган. Келинг, унинг савдоси тарихига бир назар соламиз.\niPhone’нинг яратилиш тарихи маълум бўлди\nИдеал смартфон деганда негадир кўпчилик Apple корпорациясининг iPhone флагманини кўз олдига келтиради. Айфон жаҳоннинг энг кўп сотиладиган смартфон моделлари қаторига киради. Шу...\nOnePlus 5 камераси iPhone 7 Plus’га қарши: кечир, iPhone!\nТан олиб айтиш керак, iPhone 7 Plus шу кунга қадар жаҳоннинг энг зўр камерафонларидан бири бўлиб келган. Бежизга эмас, Apple бунинг учун...\niPhone 8’га хос яна бир инқилобий технология маълум бўлди\niPhone сўнгги йилларда аксарият Андроид-смартфонлар билан солиштириб кўрганда, сифатли сурат ва тасвир оладиган камераси билан пешқадам бўлишга ҳаракат қилмоқда. Бу бекорга эмас,...\nХалқаро смартфон бозорида Apple флагманлари нархи тушиб кетмоқда. Жумладан, бу борадаги энг паст кўрсаткич Россия смартфон бозорида қайд этилган. Унга кўра, iPhone...\nТикка қуёш нурлари остида қолган iPhone 6s’нинг ички қисмлари эриб кетди.\niPhone Microsoft’га бўлган кучли нафратнинг меваси бўлган\niOS операцион тизимининг дастурчиларидан бири Скотт Форсталл 2012 йилда Apple корпорациясидан кетгач, илк маротаба куни кеча Калифорния компьютер тарихи музейининг теле-шоусида интервю...\nХитойда iPhone 8’да кутилаётган виртуал сканерли смартфон ишлаб чиқарилди\nДисплейда жойлаштирилган виртуал сканер кузда тақдим қилиниши кутилаётган iPhone 8’нинг муҳим инновацияларидан бири сифатида эътироф этилмоқда. Компания олд панелни тугмали шахсни аниқлаш...\nApple’нинг 4 дюймли экранга эга iPhone SE смартфонининг нархи жаҳон бозорида кескин пасайиб, рекорд даражада арзонлашиб кетди. Янги смартфон илк сотувга чиққан...


УРУШДА ҲАҚИҚАТ БЎЛМАЙДИ!\nЎтган асрда дунё халқлари инсоният тарихидаги энг қонли икки урушни бошдан кечирди. Биринчи жаҳон урушида 10 миллион одам ҳалок бўлиб, 20 миллион киши майиб-мажруҳга айланган бўлса, Иккинчи жаҳон уруши бундан-да бешафқат, бундан-да қирғинбарот бўлди - 60 миллиондан зиёд кишининг умри жанггоҳларда ўз поёнига етган бўлса, 90 миллиондан ошиғи яримжонга айланди. Иккинчи жаҳон урушида мамлакатимиздан 1,5 миллион киши қатнашиб, 500 мингга яқин юртдошимиз жанггоҳларда ҳалок бўлгани урушнинг нақадар даҳшатли эканини тасдиқлайди.\nУруш, у келтирган кулфату асоратлар табиийки бадиий адабиётда ҳам ўз ифодасини топган. Бу борада дунё бадиий сўз санъатида ҳам бебаҳо асарлар сероб. Улар тинчликнинг қадрини эслатиб туради мудом.\nЎзбекистон халқ ёзувчиси Ўткир Ҳошимов гарчи урушга бормаган, жанггоҳларни кўрмаган бўлса-да, кўп асарларида уруш мавзусига эътибор қаратган. Аслида ёзувчи фашист Германияси совет иттифоқига ҳужум бошлаган йили таваллуд топган, демакки, унинг айни болалик чоғи фронт таъсири остида, ёшлиги уруш асоратлари билан кечган.\nАдибнинг "Дафтар ҳошиясидаги битиклар" китобида бошқа мавзулар қатори уруш, унинг мазмун-моҳиятига ҳам теран назар ташланади. Фикрларки, инсонни чуқур мушоҳадага ундайди, урушларнинг нақадар бемаъни ва даҳшатли эканини яққол кўрсатади...\nКийик оч қолмаслик учун кўкат ейди. Аммо бир-бирини ўлдирмайди. Шер оч қолмаслик учун кийикни ейди. Аммо бир-бирини ўлдирмайди. Одам кўкатни ҳам ейди. Кийикни ҳам ейди. Кўнгил хуши учун шерни ҳам ўлдиради... Кейин... уруш қилиб, бир-бирининг бошини ейди.\nИнсон шу қадар буюкки, унинг фазилатларини ўлчаш - дунёдаги энг баланд тоғнинг энг баланд чўққисига эмаклаб чиқиш заҳмати билан тенг. Инсон шу қадар тубанки, унинг иллатларини ўлчаш - дунёдаги энг баланд тоғнинг энг баланд чўққисидан эмаклаб тушиш заҳмати билан тенг.\nОдам учта нарсанинг қадрини доим кечикиб билади. Ёшлик. Соғлик. Тинчлик.\nИнсоният тарихи - урушлар тарихидан иборат. Эртакларда - уруш. Достонларда - уруш. Китобларда - уруш. Киноларда - уруш... Табақалар уруши. Фуқаролар уруши. Мамлакатлар уруши. Жаҳон уруши...\nОлимларнинг ҳисоб-китобига қараганда, сўнгги олти минг йил ичида Ер куррасида 5700 марта уруш бўлган экан. (Майда-чуйда қабилалар жанжали бу ҳисобга кирмайди.) Яна ўша олимларнинг айтишича, одамзод ўртача олтмиш йил умр кўраркан. Бундан чиқди, инсон боласи ҳаёти давомида 57 йил уруш қилиб, уч йил "дам олар" экан. Астағфириллоҳ! Биз киммиз ўзи?!\nУрушда ғолиб ва бахтли подшоҳ, ғолиб ва бахтли қўшин, ғолиб ва бахтли давлат, ғолиб ва бахтли тузум бўлиши мумкин. Аммо, ғолиб ва бахтли одам бўлмайди. Негаки, уруш одамни одам ўлдиришга мажбур қилади. Одам ўлдирган одам эса ҳеч қачон бахтли бўлмайди!\nҚайси йил экани эсимда йўқ. Ҳарқалай, уруш битганига икки-уч йил бўлиб қолган эди. Ёш бола эдим. Ҳали мактабга бормасдим... Опамнинг тўйи бўлди. Ҳаммалари қиз узатиб кетишди. Уйда биз - ёш болалар қолдик. Қўрқиб-нетиб юрмасин, дедими, қўшни кампир бизникига чиқиб ётди.\nБу ёғи аниқ ёдимда... Жийда гуллаган эди. Супада қатор ётибмиз: акам, мен, укам... Энг чеккада қўшни кампир... Сутдек ойдин кеча. Ҳаммаёқ осуда. Чигирткалар нағма чалади...\nЭнди кўзим илинган экан, олисдан поезд ғилдирагининг тарақа-туруқ овози эшитилди. Кейин паровоз чўзиб "гу-у-ук" деди. Кампир, овози титраб, хитоб қилди:\n- Ў-ў-ўл! Овозинг ўчсин, ў-ў-ўл! Турғунимни қаёққа обкетдинг, жувонмарг! Обкеб бер ёлғизимни!\nКўрпадан мўралаб қарасам, кампир тиззасини қучоқлаб, ойга термилиб ўтирибди. Уйқум бутунлай ўчиб кетди. Анчагача жим ётдим-да, охири сўрадим:\n- Пойиззи нега қарғаяпсиз, буви?\n- Ухла, болам, ухла...\n...Ўшандан бери ёз кечалари ҳовлида ётсам, олисдан поезд ғилдиракларининг шовқини, гудок товуши келса, тиззасини қучоқлаб ўтирган кампир кўз ўнгимда жонланади...\nУрушнинг яхшиси бўлмайди. Аммо энг даҳшатли уруш - фуқаролар уруши. Негаки, у авлоддан авлодга "мерос" ўтиб, абадий давом этади!\nУруш билан беш кунда битадиган муаммо тинчлик билан беш йилда битса, иккинчи йўлни танлаш керак!\nАфғонистонда уруш бўлди... Газеталарда сурат чиқади. "Қардош" юртга "озодлик" олиб борган шўро аскари танкда кетаяпти. Қўлида автомат...\nЯна сурат чиқади. Ханжар тишлаб олган душман... Кўзлари ваҳшийларча ёниб турибди...\n...Чеченистонда уруш бўлди... Газеталарда сурат чиқади. Ўғлидан келган "қора хат"ни ўқиб ўтирган маъюс ота... Темир тобутни қучоқлаб йиғлаётган ғамгузор она...\nҲаммаси тўғри... Ҳаммаси ҳақиқат...\nФақат... Ўша газетада "қардош" юртга "озодлик" олиб борган зобит зўрлагани учун номусига чидолмай ўзини осиб қўйган афғон қизнинг сурати чиқса нима бўлади? Бомбадан парча-парча бўлиб кетган беш яшар қизалоғи устида дод солаётган чечен аёлнинг сурати чиқса-чи?..\nУруш, ҳатто ҳақиқатнинг қиёфасини ҳам тескари қилиб қўяди...\nБир замонлар урушда аскарлар ўлса-ўлгандир. Ҳозирги урушда қурол кўтаргандан кўра қурол кўтармаган кўпроқ қирилади. Замонавий қуроллар окоп билан болалар боғчасининг, аэродром билан туғруқхонанинг фарқига бормайди!\nИнсон - ақлли. Инсон - донишманд... Шу қадар донишмандки, хат-саводи чиқмай туриб, омоч ўйлаб топди... Ғилдирак ихтиро қилди... Нарвон... Кейин сувда сузди. Осмонда учди. "Ойнаи - жаҳон"ни яратди... Кўп бедаво дардларга шифо топди. Қадами Ойгача етди...\nИнсон - ақлли. Инсон - донишманд... Шу қадар "донишманд"ки, бир зарб билан бутун бошли шаҳарни култепага айлантирадиган атом бомбасини ўйлаб топди. Шу қадар "донишманд"ки, бир зарб билан бутун бошли мамлакатни ер билан яксон қиладиган водород бомбасини яратди. Шу қадар "донишманд"ки, бир зарб билан миллион одамни, мол-ҳолни, қурт-қумурсқани қириб ташлаб, "жонсиз" бойликларга - уй-жой, мол-мулк, олтин-кумуш, темир-терсакка зиён етказмайдиган "ақлли" нейтрон бомбасини кашф этди... Шу қадар "донишманд"ки, бир томчиси ҳавога пуркалса етмиш одамни тил торттирмай ўлдирадиган "У-Х" деган заҳарни ихтиро қилди ва... ўша заҳри қотилнинг 15 минг тоннасини ғамлаб қўйди...\nБу қурол билан етти юз миллиард одамни қириб ташлаш мумкин экан!\nҲолбуки, Ер куррасида беш миллиард одам яшайди... (Китоб 1998 йилда чоп этилган - таҳририят).\n...Инсон - ақлли. Инсон - донишманд. Инсон - телба!\nОдамхўрлик - каннибализм, беш аср аввал барҳам топган, дейдилар... Ундай эмас.\nМодомики, ер юзида уруш балоси бор экан, шунинг ўзи одамхўрликдир.\nУруш деган палакатни, кўпинча, калтафаҳм сиёсатдонлар ўйлаб топади. Тўнкамижоз генераллар бошлайди. Жабрини эса бегуноҳлар тортади... Бегуноҳ аскар. Бегуноҳ ота. Бегуноҳ она. Бегуноҳ келин. Бегуноҳ гўдак...\nБолта билан қалам бир-бирига ўхшайдиган буюмлар эмас. Аммо хизмати жиҳатидан анча яқин туради.\nБолта - қотил қўлида ўлим қуроли. Ўтинчи қўлида меҳнат қуроли. Ҳунарманд қўлида санъат қуроли.\nҚалам - ҳасадгўй қўлида ўлим қуроли. Саводхон қўлида меҳнат қуроли. Истеъдод қўлида санъат қуроли.\nҲасад ўсиб-ўсиб ғаразга, ғараз - фитнага айланади. Фитна эса ҳар қандай разолатнинг онасидир.\nЭътибор берганмисиз: қалдирғочлар файзсиз, ноаҳил хонадонга ҳеч қачон ин қурмайди. Гоҳо қалдирғоч одамдан ақллироқмикин, деб ўйлаб қоламан.\nТарихчиларнинг ёзишича, "оқпошшо" Александр Иккинчи олий ҳазратлари кўп адолатпеша бўлган эканлар.\nЧерняев айни саратонда Тошкентни қарийб икки ой сувсиз қолдириб қамал қилганини, шаҳарга бостириб киргач, мункиллаган кампирлару, бешикдаги гўдаккача аёвсиз қирганини эшитиб, подшои олам қаттиқ ранжибдилар. Шу қадар хафа бўлибдиларки, Черняевни капитанлик унвонидан маҳрум қилиб... генерал унвонини берибдилар. Банди бриллиант билан жилоланган олтин қилич ҳадя қилибдилар...\nБир "бечора"ни "жазолаш" бўлса, шунчалик бўлади-да.


Эронда 180 йўловчиси бўлган Украина самолёти қулади\n08.01.2020\tЖаҳон Comments Off on Эронда 180 йўловчиси бўлган Украина самолёти қулади\nБортида 180 нафар йўловчи бўлган Boeing 737 йўловчи самолёти Теҳрондаги Имом Хомайний халқаро аэропортидан парвозга кўтарилганида қулаб тушди. Бу ҳақда Fars News хабар бермоқда. Қатор ОАВ томонидан тарқатилаётган маълумотларда айтилишича, лайнер Украина авиакомпаниясига тегишли. Fars News агентлиги хабарига кўра, ҳалокатга «техник муаммолар» сабаб бўлган. Tasnim агентлиги маълумотларига кўра, рўй берган ҳодиса …\n08.01.2020\tСиёсат Comments Off on «Биз уруш қонунларига амал қиламиз». Трампнинг баёноти конгресс ва Пентагонни ташвишга қўйди\nПентагон раҳбари Марк Эспер АҚШ президенти Дональд Трампнинг сўзлари юзасидан эътироз билдирди ва америкалик ҳарбийлар Эрондаги тарихий ва маданий объектларга зарба бериш ниятида эмаслигини маълум қилди. «Биз уруш қонунларига амал қиламиз», дея қайд этган мудофаа вазири. У Оқ уй раҳбарининг бундай буйруғини бажариш ҳарбий жиноят бўлишини айтиб ўтган. Америка ҳарбийлари раҳбарининг …


Қозоғистон савдо вазири шакар нархи ошиши муқаррарлигини маълум қилди\nЦенник на сахар в одном из супермаркетов города Кызылорда\nҚозоғистон савдо вазири Бахит Султонов ҳукумат йиғилишида шакар ҳақидаги саволга жавоб берар экан, нархлар ошиши муқаррарлигини маълум қилди.\n– Импортга қарам бўлган кўплаб маҳсулотлар, масалан, шакар, бу ерда истайсизми, йўқми, нархи кўтарилади. Чунки бутун дунёда биржа нархи ошиб бормоқда, асосий ишлаб чиқарувчилар – мамлакатлар заҳираларида шакар мавжудлиги ҳам ортиб бормоқда. Бизнинг етказиб берувчиларимиздан бири Россия таъминотни чеклаганлиги сабабли, албатта, бу таъсир қилади. Бутун дунёда логистика ўсмоқда, долларнинг ўзи ўсмоқда, евро ўсмоқда”, — деди Бахит Султонов.\nСавдо вазирлиги маълумотларига кўра, Қозоғистон бошқа давлатлардан 100 минг тонна шакар сўраган. Бугунги кунда, вазирнинг сўзларига кўра, мамлакатда 350 минг тонна шакар мавжуд.\nБошқа мамлакатлардан шакар сўраймиз. Дунёда асосий етказиб берувчилардан бири Бразилия, Ҳиндистон ва Ветнамдир. Аммо Ҳиндистон ҳам чекланган, шунинг учун биз музокаралар олиб бормоқдамиз”, деди вазир.\nУнинг қўшимча қилишича, айни пайтда Қозоғистон Қишлоқ хўжалиги вазирлиги индикатив балансларга мос келадиган музокаралар ва ўз ҳисоб-китобларини олиб бормоқда.\nВазирнинг сўзларига кўра, Украинадаги урушдан олдин Қозоғистон шакарнинг 70 фоизини қўшни Россиядан фақат биз учун логистик жиҳатдан фойдали бўлгани учун олиб келган.\nРоссиянинг Украинага бостириб кириши муносабати билан Ғарб санкциялари киритилгач, Россия озиқ-овқат маҳсулотлари, жумладан шакарнинг айрим турларини экспорт қилишни чеклади. Қозоғистоннинг бир қатор вилоятларида шакар нархи сезиларли даражада ошгани ва бир кишининг дам олишига чеклов қўйилган. Қозоғистон қандолатчилари хомашё нархининг ошиши, маҳсулот етказиб беришдаги қийинчиликлардан шикоят қилишди.\nҚозоғистон 23 майдан бошлаб мамлакатда ушбу маҳсулотлар тақчиллиги фонида мамлакатдан шакар ва шакар хом ашёсини олти ойга экспорт қилишни тақиқлади.\nМай ойининг охирида оммавий ахборот воситалари Россиядан етказиб бериладиган таъминотга боғлиқ бўлган айрим ҳудудларда сотиладиган шакар танқислиги ҳақида хабар беришди.


Адлия вазирлиги ҳузурида мультимедиа маркази очилди (фото)\nАдлия вазирлиги ҳузурида мультимедиа маркази очилди...\n01.02.2019 12:59 0 208\nЭнг янги замонавий ахборот технологиялар ва рақамли ускуналар билан жиҳозланган Ахборот-таҳлил мультимедиа марказининг тантанали очилиш маросимида парламент, суд-ҳуқуқ соҳасининг етакчи вакиллари, турли вазирлик ва идоралар раҳбарлари, маҳаллий ва хорижий оммавий ахборот воситалари, шунингдек, кенг жамоатчилик иштирок этди, деб хабар бермоқда «ЎзА».\nАдлия вазирининг биринчи ўринбосари Маҳмуд Истамов марказ ўз фаолиятини мутлақо янги форматда давом эттиришини қайд этди. Марказ жамоаси муҳим мезонлар сифатида сифат, таҳлил, креатив ёндашув ва инновацион ечимни белгилаб олган.\n– Мультимедиа марказида ижод қилиш учун барча шароитлар яратилган, – дейди Адлия вазирлиги жамоатчилик билан алоқалар бўлими бошлиғи Севара Ўринбоева. – Марказда махсус декорацияли ва замонавий асбоб-ускуналар билан жиҳозланган бир нечта студия мавжуд. Бу ерда ток-шоу ва турли форматдаги дастурларни суратга олиш мумкин. Оммавий ахборот воситалари вакиллари билан мулоқот қилиш, жумладан юзма-юз интерактив учрашувлар, брифинг ва матбуот анжуманлари ўтказиш учун махсус медиа майдончалар яратилган.\nМарказни техник жиҳатдан жиҳозлаш — LED-экранлар, камералар, ёритгичлар, кўп функцияли овоз ёзиш тизими ва бошқа аппаратура жамоага энг дадил медиа лойиҳаларни амалга ошириш, хусусан, ҳужжатли фильмларни суратга олиш имконини беради.\nАдлия вазирлиги Ахборот-таҳлил мультимедиа маркази


Сирли Санта: Билл Гейтс мушукларни яхши кўрувчи қизга кутилмаган туҳфа жўнатди » Ўзбекистон янгиликлари – Zamin.uz\nReddit фойдаланувчилари ҳар йили “Сирли Санта” ўйини жараёнларида ўз исмларини сир сақлаган ҳолда бошқа фойдаланувчилар билан совға алмашишади. Ушбу ўйин иштрокчилари орасида миллиардер Билл Гейтс номини ҳам кўриш мумкин. Гейтс бу йили “VivetteLLC” номи остида рўйҳатдан ўтган қизга баҳайбат мушук кўринишидаги юмшоқ ўйинчоқ совға қилди.\nҚиз ўйин сўровномасида мушукларни жуда яхши кўриши ва уйида 4 нафар мушук боқиши ҳақида ёзган. Бундан таъсирланган Гейтс эса унга мушук шаклидаги ўйинчоқ совға қилишга қарор қилди. Ўйинчоқнинг умумий оғирлиги эса 13 кгни ташкил этмоқда.\nШу билан бирга Гейтс мушукларга кўмак бериш билан шуғулланувчи фонд ҳисобига қизнинг номидан 750 АҚШ доллари миқдорида ҳайрия қилган, ўйинчоқ билан бирга эса бир нечта китоблар, япон қўғирчоғи, эсдалик совғалари ва турли либослар туҳфа этган.\nБилл Гейтс мазкур ўйинда 2013 йилдан буён мунтазам равишда қатнашиб келади.\nЯнгиликлар » Дунё » Сирли Санта: Билл Гейтс мушукларни яхши кўрувчи қизга кутилмаган туҳфа жўнатди\n22:27 Мелания Трамп Рождество байрамига қандай совға исташини маълум қилди


Машҳур инсонлар ҳақидаги ушбу фактларни сизга ҳеч ким айтмаган. Бунинг сабаби…. - 25 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 25 » Машҳур инсонлар ҳақидаги ушбу фактларни сизга ҳеч ким айтмаган. Бунинг сабаби….\nЗерикарли энциклопедик материал қаршингизга буюк инсонлар ҳақидаги керакли маълумотларни тақдим қилади-ю аммо энг қизиқарли нарсаларни айтмаслик йўлидан боради. Бунинг сабаби мутахассислар томонидан ушбу фактларнинг бефойда дея топилганидир. Аммо буюк инсонлар ҳаётини ўрганар экансиз, уларга тегишли кичик деталларни ҳам кўздан қочириш ярамайди. Балки ушбу майда фактлар орқали ҳам тарихий шахслар ҳақидаги кўп нарсани билиб олса бўлар?\nАслини олганда сирли кўринишга эга бўлган маълумотлар ўша инсон ҳақида кўпроқ ўрганиш ва изланишга мажбур қилади. Бу эса билимга чанқоқ инсонлар учун айни муддаодир. Умид қиламизки, ушбу мақолани мутолаа қилгач, яна бир неча китобни ўқиш учун сизда истак пайдо бўлади.\nНаполеон Корсика оролининг Аяччо ҳудудида туғилган бўлиб, унинг барча аждодлари флоренсияликлар бўлишган. Шу сабабни уни француз эмас, италиялик, аниқроғи корсикалик деб аташ мумкин. Напалеон ёшлик пайтларида мактабда италян тилини ўрганган, француз тилини эса 10 ёшга кирибгина ўргана бошлаган.\nБонапарт Франция ва Италия императори саналган. Шу сабабли Италиянинг байроғи ишлаб чиқилаётган пайтда иш бошида турган, асос сифатида эса Франция байроғидан фойдаланганлар. Бу ўриндаги ягона ўзгариш мовий рангнинг яшилга алмаштирилиши бўлган.\nАвраам Линкольн Америка Қўшма Штатларининг энг машҳур президентларидан бири эди. У ёшлик пайтларида тажрибали курашчи бўлган. У кўп ҳолларда оломонга қарата уларни курашишга чақирган, исталган одам билан куч синашиши мумкинлигини айтган. Айнан шу каби ҳаракатлари сабабли унга «Курашчилар шуҳрати» миллий залидан жой ажратганлар. Унинг курашчи сифатидаги лақаби «Ҳаққоний Эйб» бўлиб, ҳамиша ўз қарзларини тўлиғича қайтариш одатини сабабли ҳам мазкур номга муносиб кўрилган.\nЖанна д’Арк яшаган замонларда сочлари қирқилган қизларни учратиш деярли имконсиз эди. Маълумотларга кўра, Жанна аллақандай туртки сабаб бу ишни биринчилардан бўлиб синаб кўрган. Орадан 500 йил вақт ўтиб француз қаҳрамони ҳақидаги ушбу факт полшалик сартарошлардан бирини илҳомлантириб юборган ва бунинг оқибатида сартарош машҳур «Боб» турмагини яратган.\nБуюк физик 1955 йилда ёруғ оламни тарк этган. Унинг ўлим сабаби аорта томирининг ёрилиши бўлиб, ушбу натижа патологоанатом Томас Харви томонидан маълум қилинган. Аммо Харви физикнинг ўлим сабабини топиш билан чекланмаган экан. У олимнинг мия қисмини ўрганиб, уни бош суягидан ажратиб олган ва бўш қолган соҳани балзам билан тўлдирган. Энг қизиғи, оддий одамларнинг мияси оғирлиги 1400 граммга тенг бўлса, Эйнштейнда бу кўрсаткич 1230 граммни ташкил қилган.\nТарихнинг энг гўзал ва омадли актрисаларидан бири бўлмиш Мерилин Монронинг тақдири жуда оғир ҳамда бахтсиз эди. Унинг онаси узоқ вақт давомида руҳий касалликлар шифохонасида даволанган, шу сабабли қиз етимхонада улғайган. Уни 11 марта турли оилалар асраб олмоқчи бўлишган, аммо ҳар сафар етимхонага қайтариб олиб келаверганлар.\nКўпчилик учун таниш бўлган «Қирол ўлди, яшасин қирол!» жумласи илк марта Карл VII нинг тож кийдириш маросимида айтилган. Бу ҳодиса 1422 йилда содир бўлган эди. Машҳур жумлани аввалги қиролни дафн этаётган пайтда айтишган. Унинг маъноси эса қиролликнинг бир одамдан иккинчиси қўлига ўтишини англатган.\nБизучун маҳур назария орқали таниш бўлган олим аслида биология соҳасида махсус маълумотга эга бўлмаган. Мактабни битирган Дарвин оилавий анъанани давом эттириш учун тиббиёт соҳасига, Эдинбург университетига ўқишга киради.\nАммо тез орада тиббиёт соҳасини ҳам ташлаб кетади. Боиси олим қондан ҳаддан ташқари қўрқар эди.\nБалки бу сиз учун янгилик бўлар, аммо Чарлз Дарвин ҳеч қачон одамнинг маймундан тарқалганини тасдиқламаган. У шунчаки одамлар ва одамсимон маймунларнинг умумий аждоди бўлиши мумкинлиги ҳақида таҳмин қилган, бу эса бир-биридан бутунлай фарқли тушунча.\nЮлий Цезарь ҳамиша ва ҳар ерда лавр япроқларидан тайёрланган гулчамбар тақиб юрган. Ҳукмдор бу орқали сочларининг тўкилаётганини беркитмоқчи бўлган экан.\nТарихий маълумотларга кўра, Волтер қаҳва ичишни жуда ҳам яхши кўрган. У кунига 50 финжон қаҳвани паққос туширарди. Тўғри, бу биз учун одатий қаҳва эмас, шоколад ва қаҳвали қоришма бўлган. Бу каби тетиклаштирувчи ичимликка рўжу қўйган файласуфга қарата атрофдагилар унинг тез орада ўлишини башорат қилганлар. Аммо Волтер 83 йил умр кўриб уларни ҳайратга қолдирган.


16:06 / 11.03.2018 1875 pdf Ўқиш режими + -\nНурлар қалблар ва сирларнинг уловларидир.\n– Нурлар воридлар орқали Аллоҳ таоло қалбга солган ёруғликлардир.\nНурни шайх Аҳмад Зарруқ раҳматуллоҳи алайҳи қуйидагича таърифлаган экан: «Нур банданинг қалбига Аллоҳ таолонинг исми ёки сифати маъноси таъсирида тушадиган ёруғлик бўлиб, унинг маъноси банданинг вужудига ўтади ва у билан ҳақ ва ботилни кўради».\n– Қалб – фаҳмланадиган нарсаларни қабул қилувчи ҳақиқат.\n– Сир – Аллоҳ таолодан бўладиган тажаллийларни қабул қилувчи ҳақиқат. Сир қалбдан кўра нозикроқ ва мусаффороқ бўлади.\nБуларнинг барчаси руҳнинг исмларидир. Агар руҳ гуноҳлар, маъсиятлар, шаҳватлар ва айблар зулматида қолган бўлса, нафс дейилади. Агар руҳ ғафлат ва ҳушёрлик орасида алмашиб турса, қалб дейилади. Агар у хотиржам ва сокин бўлса, башарлик чарчоқларидан дам олган бўлса, руҳ дейилади. Агар у ҳиссиёт кирларидан мусаффо бўлса, сир дейилади.\nИбн Атоуллоҳ Сакандарий раҳматуллоҳи алайҳи бундан аввалги уч ҳикматда воридлар ҳақида сўз юритганидан кейин, энди бу ҳикматда ўша воридлар туфайли пайдо бўлган нурлар ҳақида сўз юритмоқда.\n«Нурлар қалблар ва сирларнинг уловларидир».\nАллоҳ таоло бандасини Ўзининг висолига эриштирмоқчи, муқарраб бандаларидан қилмоқчи бўлса, унга воридларни эриштириб, улардан нур чиқариб, мазкур воридлар нурларини Ўз ҳузурига олиб борадиган «уловлар» қилиб қўяди.\nАслида Аллоҳ таоло инсонни соф табиат билан яратади. Унинг қалби мусаффо бўлади. Ўз ҳолига қўйиб берилса, ўз-ўзидан Аллоҳ таолонинг муҳаббатига тўлади. Аммо бу дунё турли-туман шаҳватларга, рағбатларга, ҳавасларга ва шуларга ўхшаш қалбни қорайтирадиган нарсаларга тўладир.\n«Одамларга аёллардан, фарзандлардан, тўп-тўп тилла ва кумушдан, боқилган отлардан, чорвалардан, экин-тикиндан иборат шаҳватларнинг муҳаббати чиройли кўрсатилди» (14-оят).\nУшбу нарсалар банданинг қалбини аввал ром қилиши, аста-секин кир қилиши ва ниҳоят Аллоҳ таолонинг йўлидан тўсиши бор. Албатта, қалб бундай ҳолатга тушганда банда Роббидан узоқлашади ва бошига турли кулфатлар тушади.\nАгар қалбга Аллоҳ таоло томонидан ворид келса, қалб кўзи очилади, шаҳватлар асирлигидан озод бўлади, олдидаги турли тўсиқлар йўқолади. Аста-секин қалби нурга тўлади ва Роббига яқин бўлади. Зотан, мазкур нурлар қалбларнинг ва сирларнинг уловидир. Қалблар ва сирлар ўша уловга миниб олиб, мақсад томон равона бўладилар ва муродлари ҳосил бўлади.\nНурлар қалбларимиз ва сирларимизнинг уловлари бўлишини Аллоҳ таоло насиб қилсин!\n22:30 / 11.03.2018 1437\n16:09 / 11.03.2018 1564\n1741 17:40 / 27.05.2018\n1635 16:02 / 09.05.2018\n1924 22:00 / 20.05.2017\n2207 20:05 / 20.07.2017


Бир килограмм карам – бир қути гугурт... — 21asr.uz\nБир килограмм карам – бир қути гугурт...\nҚанчалик ғалати туюлмасин шундай. Бу йил карам экканларнинг аксарияти ҳосил кўтаргунча қилган ҳаражатига куйиб қолгани-да рост! Ахир табиат кўп ҳам инжиқлик қилмасдан "ол, Деҳқонбува!" деб турсаю ҳар бири говмиш калласидек келадиган карамни мол ғарчиллатиб чайнаб турса... алам қилади-да!\nКуни кеча nor.uz сайтида шу мавзуда – деҳқонларнинг ҳолатини ифодалаган мулоҳаза эълон қилинди. "Оловжон" тахаллуси билан ёзилган мазкур мақолада бир қатор оғриқли муаммолар тилга олинган. Қуйида уни айнан келтираяпмиз.\n"Яқинда бир танишим 1 гектар ерни ижарага олиб карам экканлигини ва 80 тоннага яқин карам етиштирганини, аммо етиштирган карамини сота олмай ташлаб кетганини айтди. Деҳқоннинг айтишича 80 тонна карамни етиштириш учун 16 миллион сўм ҳаражат қилибди. 1 кило карамни 300 сўмдан ҳам сота олмабди. “100 сўмдан сўрашди, лекин 100 сўмдан сотиш учун уни йиғиб олиш керак, ишчи ҳақи қопламайди, охири ташлаб кетдим. Ким истаса текин йиғиштириб олаверсин, истаса молига берсин, лекин менга керакмас, барибир сотолмадим. Ҳосил пишиб ўтиб кетди. Сифатини йўқотиб бошлади” -деди.\nПрезидентимиз жойлардаги ҳокимларга ишонади, ҳокимлар юқоридан буйруқ бўлмаса ўзлари ташаббус билан чиқмайди, “Оч қорним-тинч қулоғим” ақидасига амал қилиб ишлашади. Охири зарарни меҳнат қилган боғбон-у деҳқон кўради."\nХорижлик харидорларни йўқотяпмиз...(ми?)\nТадбиркор ахборотга қанчалик муҳтож?